

**REPUBLIKA HRVATSKA**

**ISTARSKA ŽUPANIJA**

**GRAD POREČ-PARENZO**

**CITTÀ DI POREČ-PARENZO**

**Gradonačelnik**

**KLASA: 024-01/25-01/16**

**URBROJ: 2163-6-09/01-25-8**

**Poreč-Parenzo, 5. ožujka 2025.**

**GRADSKOM VIJEĆU**

* **ovdje**

**PREDMET: Izvješće Gradonačelnika o radu**

**za razdoblje srpanj-prosinac 2024. godine**

**- dostavlja se**

Poštovani,

na temelju članka 55. Statuta Grada Poreča-Parenzo („Službeni glasnik Grada Poreča-Parenzo“, broj 02/13, 10/18, 02/21 i 12/24 ) i u skladu sa zakonskim obvezama, podnosim **Izvješće Gradonačelnika o radu za razdoblje srpanj-prosinac 2024. godine,** kao i **Izvješća upravnih odjela Grada Poreča-Parenzo o zadacima izvršenim tijekom navedenog razdoblja**.

S poštovanjem,

**GRADONAČELNIK**

**Loris Peršurić**

Privitak:

1. Izvješća Upravnih odjela Grada Poreča-Parenzo
2. Prijedlog Odluke

**DOSTAVITI**:

1. Gradsko vijeće, ovdje,
2. Pismohrana, ovdje.

**IZVJEŠĆE GRADONAČELNIKA O RADU**

**ZA RAZDOBLJE SRPANJ-PROSINAC 2024. GODINE**

|  |
| --- |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO**  **Gradsko vijeće** |
| **KLASA:** | |
| **URBROJ :** | |
| **Poreč-Parenzo,** | |

Na temelju članka 41. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24) Gradsko vijeće Grada Poreča-Parenzo je, na sjednici održanoj ................ 2025. godine, donijelo je sljedeću

**ODLUKU**

**o prihvaćanju Izvješća Gradonačelnika o radu**

**za razdoblje srpanj - prosinac 2024. godine**

**Članak 1.**

Prihvaća se Izvješće Gradonačelnika Grada Poreča-Parenzo o radu za razdoblje srpanj – prosinac 2024. godine.

**Članak 2.**

Ova Odluka stupa na snagu osmog dana od dana objave u „Službenom glasniku Grada Poreča-Parenzo“.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI:**

1. Gradonačelnik, ovdje,
2. Pismohrana, ovdje.

1. **Uvod**

Temeljem članka 55. Statuta Grada Poreča-Parenzo („Službeni glasnik Grada Poreča“, broj  02/13, 10/18, 02/21 i 12/24) i u skladu sa zakonskim obvezama, podnosim Izvješće Gradonačelnika o radu za razdoblje srpanj-prosinac 2024. godine, kao i zbirna Izvješća Upravnih odjela Grada Poreča-Parenzo o zadacima izvršenim tijekom druge polovine 2024. godine.

Izvješće sadrži obuhvat mog rada u koordinaciji sa aktivnostima upravnih odjela u izvještajnom razdoblju, s naglaskom na najznačajnije projekte, aktivnosti i događaje.

U nastavku popis najznačajnijih projekata, aktivnosti i događaja (kronološkim redom):

\*Početkom srpnja Grad Poreč-Parenzo dogovorio je **otkup zemljišta koje se nalazi u neposrednoj blizini Turističko-ugostiteljske škole Antona Štifanića. Kupnjom tog zemljišta stvorit će se preduvjeti za realizaciju planiranog projekta izgradnje školskog praktikuma za potrebe škole.** Grad Poreč-Parenzo nije osnivač srednjih škola u našem gradu, već je to Istarska županija, ali smo im oduvijek podrška i želimo im pomoći da imaju što bolje uvjete za svoje učenike i održavanje nastave. Baš zato stoji dogovor sa školom da se za potrebe praktične nastave uredi praktikum u sklopu same škole. Navedeno zemljište se po važećem detaljnom planu uređenja nalazi u obuhvatu plana s određenom namjenom prostora javne društvene namjene D4-škola, a nakon što je ovlašteni procjenitelj utvrdio vrijednost zemljišta, sredstva su za kupnju osigurana u gradskom proračunu.

\*Odvodnja Poreč d.o.o. do početka turističke sezone **dovršila je radove na izgradnji kanalizacijskih mreža u naseljima Antonci, Kosinožići, Vežnaveri, Jasenovica i Čuši, a pri kraju su privedeni i radovi u naselju Bonaci.** U naselju Fuškulin izvršeno je 95 posto radova, dok je preostali dio radova bio planiran dovršiti nakon turističke sezone. Investicije u naseljima Fuškulin, Jasenovica, Čuši i Bonaci, financirane su bespovratnim sredstvima kroz program „Nacionalni plan za oporavak i otpornost 2021-2026“ u iznosu od 80 posto od ukupne vrijednosti investicije, te sredstvima Hrvatskih voda u iznosu od 10% iz Mehanizma za oporavak i otpornost kroz aktivnosti u okviru Nacionalnog plana za oporavak i otpornost 2021-2026, dok se preostale investicije financiraju vlastitim sredstvima Odvodnje Poreč.

Na trasama izgrađene kanalizacijske mreže u samim naseljima Odvodnja Poreč asfaltirala je i uredila ukupno 10,5 kilometara prometnica. Prilikom izvođenja radova na širenju kanalizacijske mreže vodi se uvijek računa da se paralelno i ugradi i ostala infrastruktura kako bi se izbjegli ponovni radovi na istim lokacijama na dobrobit stanovništva koji obitavaju u blizini samih lokacija, a s tom praksom nastavit će se i u narednim radovima.

\*Grad Poreč-Parenzo i Grad Rovinj-Rovigno i ove su godine, uspješnom prijavom projekta, **za učenike s teškoćama u razvoju osigurali pomoćnike u nastavi**. Sredstva su osigurana za prosječno 59 učenika osnovnih škola na području Poreča i Rovinja za naredne tri školske godine, sve u sklopu projekta „**PUNa torba zajedništva II.**“: Pomoćnici u nastavi s radom su počeli s početkom školske godine, u Poreču u OŠ Finida i OŠ Poreč.   
Gradu Poreču-Parenzo dodijeljeno je 1.330.000 EUR bespovratnih sredstava iz Europskog socijalnog fonda plus za projekt "PUNa torba zajedništva II. u okviru Poziva „Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno – obrazovnim ustanovama, faza VII,“ Ukupna vrijednost projekta iznosi 2.151.612 EUR, dok Grad Poreč-Parenzo i Grad Rovinj-Rovigno sufinanciraju preostalih 821.612 EUR. Cilj projekta je unapređenje kvalitete inkluzivnog obrazovanja, pružanjem podrške učenicima s teškoćama u razvoju kroz pomoćnike u nastavi, čime se povećava njihova socijalna uključenost i olakšava integracija u redovne i posebne obrazovne programe. Pomoćnici u nastavi igraju ključnu ulogu u pružanju individualizirane pomoći učenicima, omogućujući im ravnopravno sudjelovanje u školskim aktivnostima i postizanje boljih obrazovnih rezultata. Osim što će se kroz ovaj projekt značajno poboljšati podrška učenicima s teškoćama, unaprijeđeni su i uvjeti rada za pomoćnike u nastavi. Nova regulativa uključuje povećanu satnicu i bolju profesionalnu podršku, cjelogodišnji rad i edukacije, čime se dodatno potiče motivacija i zadržavanje kvalitetnih kadrova. Projekt "PUNa torba zajedništva II." nastavak je pozitivne prakse Grada Poreča-Parenzo u osiguravanju kvalitetnog i inkluzivnog obrazovanja. Time se ne samo poboljšavaju uvjeti za učenike s teškoćama, već i za obrazovni sustav u cjelini, čineći ga pravednijim i pristupačnijim za sve učenike.

\*Sredinom srpnja održan je sastanak s ravnateljima srednjih škola u Poreču, Krešimirom Bronićem, ravnateljem Srednje škole Mate Balote i Tatjanom Gulić Pisarević, ravnateljicom Turističko-ugostiteljske škole Anton Štifanić, vezano za dovršene upise u srednje škole u Poreču. U su godine osmaši Poreča i Poreštine, ali i cijele Istre iskazali veliki interes za porečke srednje škole. **Tako su u školsku godinu 2024./2025.po prvi put upisana dva razreda opće gimnazije, dva razreda ekonomske škole te po jedan razred jezične gimnazije i agrotehničara u SŠ Mate Balote, dok su povećane kvote i u TUŠ Antona Štifanić**, prvenstveno za smjer hotelijersko-turističkog tehničara. Grad iako nije osnivač, kontinuirano daje podršku ovim dvjema školama tijekom cijele godine, a zahvale idu i Ministarstvu znanosti i Upravi za odgoj i obrazovanje pri Ministarstvu.   
 \*Konstituirano je **Kulturno vijeće Grada Poreeča-Parenzo.**

\*Uspješnom prijavom projekta na javni poziv jedinicama lokalne samouprave za sufinanciranje provedbe edukativnih, kulturnih i sportskih aktivnosti djece od predškolske dobi do 4. razreda osnovne škole Ministarstva demografije i useljeništva, **Grad Poreč-Parenzo osigurao je 35.000,00 eura za besplatne STEM radionice za djecu u suradnji s Pozitronom** – Centrom za tehnološki razvoj i STEM obrazovanje koji djeluje u Poreču.

\* **Osigurali smo sredstva za nastavak rada Sunčanog ureda u Poreču**. Uspješan put povlačenja bespovratnih sredstava sufinanciranja u području energetsko-klimatski održivog razvoja, Grad Poreč-Parenzo nastavlja kroz novi EU projekt pod nazivom ''**SPARKLE** – Sustainable Planning And Resilience: Knowledge Learning Environment''. Projektu ukupne vrijednosti 1.782.452,01 €, u sklopu LIFE CET (Clean Energy Transition – Prijelaz na čistu energiju) programa Europske unije, odobreno je sufinanciranje. Vodeći partner je međunarodno udruženje Energy Cities, a uz Grad Poreč-Parenzo, na projektu sudjeluje još 12 partnera. Budžet Grada Poreča – Parenzo u sklopu projekta iznosi 72.578,10 €, uz stopu sufinanciranja od 95%, dok planirano trajanje projekta iznosi 42 mjeseca. Besplatne usluge Sunčanog ureda Grada Poreča do polovine prošle godine je već koristilo tristotinjak građana. Tijekom razgovora s njima, mnogi su skrenuli pozornost na činjenicu koliko su zadovoljni što naš grad ima Sunčani ured i kada je u pitanju realizacija vlastite sunčane elektrane, koliko im je korištenje usluga našeg Sunčanog ureda olakšalo put do iste. Upravo iz tog razloga, kroz ovaj projekt osigurana su sredstva koja omogućuju nastavak rada Sunčanog ureda, te otvaranje novih područja edukacije i savjetovanje, koja se tiču, konkretno, energetskih zajednica građana.

\*Sredinom srpnja **otvorena je obnovljena i novim postavom opremljena Memorijalna kuća Joakima Rakovca u selu Rakovci kod Baderne**. Otvorena je za javnost svečanim programom na kojem se okupio veliki broj ljudi – članova obitelji, predstavnika institucija, udruga i mještana. Nositelj projekta bio je Zavičajni muzej Poreštine, a postav je realiziran u suradnji s Povijesnim i pomorskim muzejom Istre u Puli, koristeći građu iz više ustanova i privatnih zbirki. Radove je financirao Grad Poreč-Parenzo, uz podršku Ministarstva kulture i medija.

\* I tokom ovog ljeta, kao i već desetljećima, za najmlađe sugrađane i sugrađanke bili su **organizirani brojni ljetni kampovi,** na više lokacija koje je pohađalo preko 1500 djece i mladih. Upravo je takav oblik organiziranog, kvalitetnog i zabavnog provođenja dijela ljetnih praznika jedan od omiljenih izbora djece, ali i roditelja, od kojih veliki dio radi upravo u turizmu. Upravo je olakšavanje svakodnevnog života u ljetnim mjesecima za brojne porečke obitelji bio jedan od motiva za osmišljavanje organiziranih programa, jer je djeci i mladima u kampovima vrijeme ispunjeno druženjem, kreativnim i sportskim aktivnostima, timskim radom, edukacijama i prijateljstvom. Također, valja istaknuti i da broj kampova sportskih i kreativnih za djecu, raste iz godine u godinu, kao i broj polaznika. Tako su Grad Poreč-Parenzo i Društvo Naša djeca Poreč zajednički organizirali Ljetni kamp, uz podršku Valamara Riviere, koji se održavao na Gradskom kupalištu i plaži Pical, a kroz koji je kroz tri smjene prošlo oko 400 polaznika.

\*Izvršeni su **radovi na uređenju spomen doma/društvenog doma  na Rušnjaku** kraj Baderne. Radovi na obnovi ovog, s godinama dosta oštećenog objekta obuhvatili su detaljnu sanaciju - zahvate na svoj vanjskoj stolariji i vratima, skupa sa željeznom zaštitom, farbanje uz zamjenu oštećenih dijelova i fina podešavanja, te zamjenu većine unutrašnjih vratiju novima i obnovu preostalih. Obnovljene su i sve instalacije u WC-ima, gdje su postavljene nove sanitarije i pločice. Vrši se i žbukanje i farbanje unutrašnjih zidova, te ojačavanje i farbanje drvenih stepenica, kao i drvenih klupa i podova. Radovi su uključivali i sanaciju krovne terase, cjelokupnu obnovu elektroinstalacija, te niz sitnih popravaka kao i cjelokupno čišćenje objekta.

\*Zadnje nedjelje u srpnju, veliki se broj građana okupio na **Rušnjaku** kod Baderne kako bi prigodnim programom i tradicionalnim druženjem obilježili jubilarnu, **81. obljetnicu prvog većeg organiziranog odlaska partizana iz ovog djela Istre u narodnooslobodilačku borbu pod vodstvom narodnog heroja Joakima Rakovca.** Te 1943. godine prva veća grupa dragovoljaca, njih 69 iz ovog dijela Istre, krenula je u rat u Liku i Gorski kotar, u borbu za oslobođenje od fašizma i pripojenje matici zemlji. Skup je okupio veliki broj uzvanika, simpatizera, članova udruga antifašističkih boraca iz Istre i šire.

\*U kolovozu je održan je **sastanak s gradonačelnikom francuskog prijateljskog grada Noisiela, Matthieuom Viskovicem**, a na sastanku je dogovoren nastavak suradnje Razgovaralo se između ostalog i o daljnjim koracima u suradnji srednjih škola Mate Balote u Poreču i Simone-Veil u gradu Noisielu, koji je realiziran početkom 2025. posjetom porečkih učenika Noisielu. Osim ove suradnje, Poreč će svom gradu prijatelju, ujedno i jedinom iz Francuske za sada, na plaži Materada-Sv. Martin urediti Park prijateljstva, čija je inauguracija planirana povodom Dana Grada.

\* **Nastavili smo s ulaganjima u sport i mlade, prepoznajući važnost sportskih aktivnosti za zdrav razvoj naše zajednice. U suradnji sa Sportskom zajednicom grada Poreča** **koja okuplja sportske klubove, realiziran je niz projekata koji će poboljšati uvjete za treniranje i natjecanja naših sportaša, a ukupna vrijednost ovih ulaganja i nabavljene opreme iznosi oko 126 tisuća eura.** Od opreme nabavljeni su novi kombi za Sportsku zajednicu grada Poreča, koji će biti na raspolaganju svim porečkim sportskim klubovima za putovanja na natjecanja. Uz to, nabavljena je nova jedrilica s prikolicom ILCA 6 za Jedriličarski klub Horizont, što će našim jedriličarima omogućiti još kvalitetnije pripreme i natjecanja. Također, za potrebe Kluba ritmičko-sportske gimnastike Poreč nabavljen je novi tepih za treniranje u dvorani Žatika, Ženski kuglački klub Poreč i Kuglački klub Istra dobili su komplet novih čunjeva za kuglanje, dok su na stadionu Veli Jože postavljeni su novi mali golovi, zaštitne mreže iza golova, te kućice za rezervne igrače, a pomoćni teren djelomično je ograđen. Osim ovih investicija, osigurana je i financijska podrška klubovima za kupnju pehara i medalja za turnire, čime želimo dodatno podržati njihove napore u organizaciji sportskih događanja.

\***Nakon sjednice Gradskog vijeća krajem kolovoza, donijeta je odluka o podizanju osnovice plaće za 20% svima kojima se plaće isplaćuju iz gradskog proračuna**, čime se željelo osigurati bolje uvjete s obzirom na inflaciju i visoke troškove života. Ova odluka donijeta je u skladu s odlukom Vlade kojom se podigla osnovica za obračun plaća gradonačelnicima. Osnovica gradonačelnika i zamjenika predstavlja gornji limit za korisnike Proračuna, pa je zato bilo potrebno na sjednici izglasati usklađenje osnovice dužnosnika s odlukom Vlade, kako bi se mogla donijeti odluka o povećanju plaća zaposlenicima vrtića, Doma za starije, ustanova u kulturi, gradske uprave i vatrogascima.

\*P**očela je temeljita obnova Pučkog trga u naselju Červar Porat**, čime se dodatno ulaže u kvalitetu života lokalnog stanovništva. Cilj projekta bio je unaprijediti funkcionalnost i estetsku vrijednost trga, zadržavajući njegov postojeći koncept, ali uz modernizaciju i prilagodbu suvremenim potrebama stanovnika.

\*Tijekom ljeta odvijali su se i **tjedni sajmovi domaćih istarskih proizvoda** **Istarska web tržnica** na Trgu slobode koji su dobro prihvaćeni i od domaćih i gostiju, te pružaju dodatne pogodnosti prodaje našim lokalnim proizvođačima, pa će se nastaviti i u tekućoj godini.

\*Početkom kolovoza na Trgu slobode bili smo domaćini **5. festivalu istarskog češnjaka** u organizaciji Udruge uzgajivača istarskog češnjaka, koji je svake godine izuzetno dobro prihvaćen od strane domaćih i turista. U dva dana, proizvođači rasprodaju sve svoje proizvode, a održi se i dodjela IQ (Istrian Quality) markica za kvalitetu i izvornost istarskog češnjaka.

\*Glazbeno-kulturna manifestacija **Porečko ljeto u organizaciji Turističke zajednice grada Poreča** i ove je godine naišla ja dobar odaziv publike domaće i strane. Nastupili su, između ostalih, klapa Rišpet, Cubismo, Michael Jackson Tribute Band, a održane su i izuzetno dobro posjećene ture La Mula de Parenzo za promociju Centra za posjetitelje La mula de Parenzo. Održano je i 23. izdanje Street art Poreč, festivala ulične umjetnosti koji se odvija na nekoliko lokacija porečke starogradske jezgre u organizaciji Pučkog otvorenog učilišta Poreč. Tijekom ljeta održana je i sezona Koncerta u Eufraziji i Jazza u lapidariju u organizaciji Pučkog otvorenog učilišta.

\*Najveći plivački maraton u Hrvatskoj – **Porečki delfin**, na svojem 23. izdanju,  okupio je 1.700 plivača-rekreativaca i to iz Hrvatske i inozemstva. Ovogodišnje izdanje ne samo da je zadržalo svoju bogatu tradiciju, već je dodatno proširilo program kroz dva dana uz brojne aktivnosti. Osim uzbudljivih natjecanja u vaterpolu, plivanju, SUP-u i akvatlonu, posjetitelji su mogli uživati u dječjem vaterpolo turniru, natjecanju Cro Cup u daljinskom plivanju te u jedinstvenim demonstracijama jedrenja, SUP-a i cornhole igara.   
Dodatna atrakcija bio je besplatni vodeni park, koji je razveselio najmlađe sudionike i pretvorio Porečki delfin u pravi obiteljski festival, pružajući zabavu i sportsku avanturu za sve generacije. Porečki delfin održan je organizaciji Sportske zajednice grada Poreča te uz pomoć Turističke zajednice Poreč, Grada Poreča-Parenzo, Valamara, Crvenog križa, HEP-u, te osamdesetak volontera iz sportskih udruga grada Poreča.

**\*S početkom nove školske godine u klupe je sjelo čak 162 prvašića** u Osnovnoj školi Poreč i Područnoj školi Žbandaj, zatim u Osnovnoj školi Finida i Područnoj školi Nova Vas, te u Talijanskoj osnovnoj školi „Bernardo Parentin“. Prije početka škole, za sigurnost djece, održani su sastanci s ravnateljicama škola, prijevoznicima i Odjeljkom prometnog redarstva.

\*S početkom nove školske godine, **Grad Poreč-Parenzo nastavio je s osiguravanjem naknada za svoje učenike, kako bi osigurao jednake uvjete i mogućnosti za obrazovanje**, bez obzira na njihov socijalni status.  Tako Grad Poreč učenicima slabijeg imovinskog stanja osigurava naknade za prijevoz učenika, naknade za prehranu u osnovnim školama i besplatan produženi boravak, pokriva troškove udžbenika za učenike srednje škole, te radnih bilježnica, bilježnica i ostalih radnih materijala učenicima osnovnih škola, dok se svim učenicima Posebnog odjela osigurava sav potreban obrazovni materijal. Grad osigurava i stipendije iz socijalnog programa za učenike i studente, a ukupno se za potrebe učenika slabijeg imovinskog stanja iz gradskog proračuna na godišnjoj razini izdvaja oko 100 tisuća eura.

Dodatnih više od 470 tisuća eura iz gradskog proračuna osigurano je za učeničke i studentske stipendije, produženi boravak za sve niže razrede u porečkim osnovnim školama.

**\***Početkom rujna **nastavili smo s praksom uključivanja građana u stvaranje gradskog proračuna za 2025. godinu.** Proračun je temeljni financijski akt Grada kojim se procjenjuju prihodi i primici te utvrđuju rashodi i izdaci za jednu financijsku godinu. Proteklih osam godina zajedno s gradskim pročelnicima susretao sam se s vijećima svih 10 porečkih mjesnih odbora, kako bi se u prijedlog gradskog proračuna uključili projekti svakog mjesnog odbora.

\***S početkom pedagoške godine otvoreno je moderno novo dječje igralište u sklopu Dječjeg vrtića Radost I.** Kako bi do početka nove pedagoške godine djecu dočekali novi sadržaji u vrtiću, tijekom ljeta obavljeni su građevinski radovi i postavljanje antistres lijevane podloge te su nabavljena i montirana novih igrala, a u izvršeno je i hortikulturno uređenje kako bi se ovo dvorište dodatno uljepšalo i ozelenilo. U međuvremenu je izvršena i potpuna zamjena portuna i ograda na dvorištu vrtića, što pridonosi sigurnosti i kvaliteti prostora, a uređeni i ofarbani vanjski zidovi i dijelovi fasade novim živim bojama kako bi bili privlačniji djeci.

\***Uoči nove školske godine, završena je sanacija većine sanitarnih čvorova u Osnovnoj školi Poreč.** Radovi su uključivali zamjenu vodovodnih cijevi i električnih instalacija i sanitarija, odnosno elektro, keramičarske i ličilačke radove, dakle kompletnu obnovu. Radovi su se odvijali tijekom ljetnih mjeseci, kada djeca nisu u školi, a time je osigurano da sanitarni čvorovi u školi budu modernizirani i spremni za početak nove školske godine. Obnova sanitarnih čvorova u Osnovnoj školi Poreč dio je šireg plana ulaganja u obrazovnu infrastrukturu grada, čime se želi osigurati visoki standard uvjeta za učenje i rad u svim osnovnoškolskim ustanovama, kojima je Grad Poreč-Parenzo osnivač.

\*Jesen je također obilovala manifestacijama, pa je tako u rujnu održano jedno od najvećih natjecanja u lovu na veliku ribu na Jadranu: **TunIstra - Offshore World Challenge Poreč 2024**. Posjetitelji su zahvaljujući Tunalicious Street Food Festivalu i Tuna Restaurant Weeku uživali u ukusnim delicijama od tune i bogatom glazbenom programu, a cijelo je događanje privuklo oko pet tisuća posjetitelja.

\*Krajem rujna održana je još jedna velika manifestacija **Vinski grad** u Parku Olge Ban, što je dodatno doprinijelo produljenju sezone. U deset dana trajanja festivala posjetitelji su uživali u opuštenom i ugodnom ambijentu Vinskog grada, te u širokoj ponudi brojnih istarskih, hrvatskih i inozemnih vinarija.

\***Sredinom rujna, Odvodnja Poreč počela je s realizacijom jedne od najvećih investicija u izgradnju kanalizacijske mreže na području Poreča – one u naselju Dračevac**. Radovi predviđaju izgradnju kanalizacijske mreže ukupne duljine od 5.433 metara, s jednom crpnom stanicom, što će omogućiti priključenje za oko 170 građevina, odnosno, oko 480 stanovnika. Sustav naselja Dračevac gravitacijskim kolektorom priključit će se na kanalizacijski sustav naselja Jasenovica, a otpadne vode odvodit će se na novoizgrađeni uređaj za pročišćavanje otpadnih voda Poreč jug.

\*Raspisani su **natječaji za stipendije**, prvo učeničke i kasnije studentske.

\***Dom za starije i nemoćne osobe Poreč prigodnom svečanošću je obilježio 17 godina od svojeg otvorenja i Međunarodni dan starijih osoba 01.listopada**. Grad nastavlja sufinancirati programe Doma sa 1.455.120,00 eura, od boravka u Domu za naš sugrađane, koji je jedan od najpovoljnijih u Istri, do programa hospicija, kao i medicinske rekreacije i programa Pomoć i njega u kući, kao i druge programe namijenjene povećanju kvalitete života porečkih umirovljenika. Inače, program Poludnevnog boravka Grad Poreč-Parenzo sufinancira u 50 % iznosu, a pokrio je i razliku u cijeni posljednjih godina, kako se ona za korisnike ne bi mijenjala i ostala ista 17 godina. Aktivno se radi i na projektu proširenja Doma.

\*U sklopu **obilježavanja Dječjeg tjedna**, Grad Poreč-Parenzo i ove je godine djeci poklonio kazališnu predstavu za 420 djece i to učenicima prvih razreda svih porečkih osnovnih škola i djeci u dobi 5 -6 godina iz svih dječjih vrtića. Predstave su dio različitih programa kojima se u Poreču već tradicionalno obilježava Dječji tjedan početkom listopada. Ovom sam prilikom obišao sve prvašiće u sve tri porečke osnovne škole, a svi su na dar dobili majice Grada Poreča-Parenzo.

\*U listopadu obilježen je **Mjesec ružičaste vrpce u Poreču**. Održana su predavanja, konzultacije s liječnicima i javnozdravstvene akcije. Grad Poreč-Parenzo, sa svojom dugom tradicijom skrbi o zdravlju svojih građana, i ove se godine pridružio globalnim naporima podizanja svijesti o ovoj bolesti, organizirajući niz događanja koja su okupila medicinske stručnjake, pacijentice i sve građane. Cilj ovih aktivnosti nije samo pružiti informaciju, već i dati podršku svima koji su pogođeni, bilo izravno ili neizravno, rakom dojke.

\*Poreč je u listopadu još jednom bio mjesto održavanja velikih međunarodnih sportskih natjecanja - **Svjetskog prvenstva za veterane u hrvanju**, te Beach Wrestling World Series Finala. Svjetsko prvenstvo za veterane u hrvanju okupilo je ukupno 1.200 sudionika. Poreč je posljednjih godina postao središte hrvanja, organizirajući Festival hrvanja, Trofej Jadrana, Svjetsko prvenstvo za veterane i ostvarujući preko 17 tisuća noćenja hrvača u 2024. godini, a hrvački događaji najavljeni su i za 2025. godinu.

\*U listopadu su krenuli **radovi na obnovi velike polivalentne dvorane u Sportsko-rekreacijskom centru „Veli Jože“**. Ova dvorana, sagrađena 1978. godine, ima posebno mjesto u srcima Porečana. Kroz desetljeća je bila središte sportskih aktivnosti brojnih generacija učenika osnovnih i srednjih škola te dom mnogih sportskih klubova. Upravo kako bi se svima njima osigurali bolji uvjeti, u krenulo se u obnovu sportskih svlačionica, radovima na zamjeni rasvjete, uređenju kabineta, prenamjenu spremišta u klupske prostore za manje klubove. Također, nabavila se viseća kuglana za osobe s invaliditetom, što će dodatno povećati inkluzivnost dvorane. Radovi su se izvodili u segmentima, kako bi se osiguralo nesmetano funkcioniranje dvorane. Projekt obnove realizirao se zahvaljujući uspješnoj prijavi na Javni poziv Ministarstva turizma i sporta za sufinanciranje sportskih građevina, a Grad Poreč-Parenzo i Sportska zajednica grada Poreča osigurali su podršku i sufinanciranje Ministarstva turizma i sporta kroz sredstva državnog proračuna u iznosu od 142.704 eura, dok Grad Poreč-Parenzo osigurava dodatnih oko 180 tisuća eura.

\***Sredinom listopada održano je uspješno izdanje prestižne triatlonske utrke Plava Laguna Ironman 70.3.** Na utrku je prijavljeno više od 1500 triatlonaca, većinom sportaša s naših emitivnih tržišta Italije, Austrije, Slovenije, Njemačke i Hrvatske i Ujedinjenog Kraljevstva. Osim produljenja sezone ovim sportskim eventom, cilj je bio i dobra promocija Poreča, Istre i Hrvatske kao atraktivne destinacije u posezoni, posebno za aktivan odmor.

**\*Održano je osmo izdanje Sport Festa** s puno novosti i zanimljivosti te bogatim sportskim i zabavnim programom. U dvorani Žatika sajam je obogaćen s puno popratnih sportskih sadržaja.

\* Sredinom listopada, krenuo je i projekt za koji sam se aktivno zalagao, **obnova zgrade Lučke kapetanije na rivi.** Ovaj vrijedan projekt, koji dodatno doprinosi uređenju i valorizaciji cijele obale, značajan je korak u očuvanju i unapređenju našeg grada.

Ministarstvo mora, prometa i infrastrukture, nakon uspješno provedenog postupka javne nabave, sklopilo je ugovor s tvrtkom Grgić interijeri d.o.o. koja je zadužena za sanaciju krovišta, izmjenu vanjske stolarije te uređenje fasade zgrade. Rok za završetak je početak ljeta 2025. godine.

\*Pružili smo potporu **projektu „Pružimo ruku prirodi**“ usmjerenom repopulaciji crvenih vjeverica i zaštiti urbanih divljih životinja u Poreču u suradnji s udrugom Centar zdravlja Harmonija iz Poreča. U sklopu projekta postavljene su hranilice, pojilice, kućice za vjeverice i druge manje životinje na porečkim zelenim površinama i šumarcima u gradu.

\*N**astavio se rad radiološke ambulante u Poreču**. Radiološka ambulanta u sklopu Istarskih domova zdravlja u Poreču privremeno je prestala raditi zbog prerane smrti dugogodišnjeg zakupca, doktora Milorada Jovanovića, spec. radiologije.U međuvremenu je radiološka ambulanta ponovno vraćena pod upravljanje Istarskim domovima zdravlja, koji su se obratili svojem osnivaču Istarskoj županiji, kao i Gradu Poreču za pomoć pri nabavci novog ultrazvuka, nakon što su samostalno već ranije nabavili novi, digitalni RTG aparat.

Grad Poreč prepoznao je važnost ove investicije te je odlučio financirati nabavku novog UZV aparat, vrijednosti oko 53 tisuće eura, a kako usluge radiološke ambulante koriste stanovnici cijele Poreštine, dogovorena je i nabava i novog RTG aparata za panoramski snimak zuba vrijednosti oko 24 tisuće eura. U njegovoj nabavi, su s pola iznosa, sudjelovale sve općine Poreštine, osim Općine Višnjan, dok je Valamar sufinancirao drugu polovicu iznosa. Svojom se donacijom uključila i Plava Laguna, koja je financirala nabavu lifta – platforme za osobe sa ograničenom pokretljivošću za potrebe Istarskih domova zdravlja u ispostavi Poreč. radiološka ambulanta počela je s radom sredinom listopada.

\*Na sjednici Gradskog vijeća krajem listopada **donijeta je Odluka o donošenju Izmjena i dopuna Prostornog plana uređenja Grada Poreča i Odluka o donošenju Prostornog plana uređenja Grada Poreča.**

\*U **studenom se nastavila sadnja stabala i sadnica**. Grad Poreč-Parenzo je uspješnom prijavom projekta osigurao sredstva za nabavu i sadnju stabala i sadnica bilja od Fonda za zaštitu okoliša i energetsku učinkovitost u iznosu od 159.693,60 eura, što je 80 % prihvatljivih troškova ukupnog ulaganja, dok je za nabavu spremnika za odvojeno prikupljanje otpada osigurano dodatnih 30.800,00 eura. Projektom je predviđena sadnja ukupno 2.000 komada grmlja i trajnica. Uz ovaj projekt, Poreč je već četiri godine uspješno uključen u nacionalnu akciju "**Zasadi stablo, ne budi panj**", kroz koju je posađeno i građanima besplatno podijeljeno gotovo 3000 sadnica. Akcija se održala i ove godine već tradicionalno, podjela sadnica organizirana je na Velikom gradskom parkiralištu pod motom „Dođi po svoje drvo“, kada je podijeljeno petstotinjak sadnica. Stabla su posađena i na području svih 10 porečkih mjesnih odbora.

**\***Na završenoj svečanoj večeri na Danima hrvatskog turizma, u 22.studenog u Opatiji **Poreč je proglašen šampionom hrvatskog turizma** **2024.** Riječ je o godišnjoj hrvatskoj turističkoj nagradi, odnosno nagradi za najbolje u turizmu Hrvatske u 2024. godini. Titula šampiona hrvatskog turizma dodatni je poticaj za nastavak ulaganja u kvalitetu usluge, održivost i nove turističke projekte, čime Poreč potvrđuje svoj status vodeće destinacije u Hrvatskoj. Zajedno sa Turističkom zajednicom grada Poreča, svakako želim istaknuti kako ova nagrada pripada svima – od djelatnika u turizmu, ugostitelja i poduzetnika, do lokalnih vlasti i građana. Ovo je priznanje rezultat višegodišnjeg truda, vizije i suradnje svih koji Poreč čine posebnom destinacijom.

\*Poreč je i jedini od hrvatskih partnera u EU projektu FU-TOURISM, akceleracijskom programu namijenjenom malim i srednjim poduzećima iz Hrvatske koja se izravno ili neizravno bave turizmom, da se prijave za podršku u obliku financijske pomoći, mentorskog savjetovanja i treninga.

\*Grad Poreč-Parenzo je i 2024. godine, ususret kraju godine i blagdanima, nastavio s isplatom **novčanih naknada za dopunsko zdravstveno osiguranje umirovljenika**, kao i osoba koje su starije od 65 godina i nisu u mirovini. Grad je na ovaj način darovao s iznosom od 55,7 eura oko 3.000 svojih građana, za što je u proračunu za 2024. godinu izdvojeno oko 133 tisuće eura.

\*Dana 21. 11. obilježen je **blagdan sv. Maura**, zaštitnika grada i Porečke biskupije. Središnji događaj bila je svečana misa u čast sveca zaštitnika, a održane su i svjetovne svečanosti. U povodu sveca zaštitnika Poreča, održana je i **dodjela Nagrade Sv. Mauro** Pučkog otvorenog učilišta za trajan doprinos u kulturi i području rada ove ustanove, koja je u 2024. dodijeljena dugogodišnjoj ravnateljici dječjeg vrtića Paperino Nataši Musizza.

\*Krajem studenog u dvorani Žatika održan je sajam ribarstva, ribarske opreme, akvakulture, sportskog ribolova i sportova na vodi 16. **Crofish,** značajna je sajamska manifestacija u Istarskoj županiji te jedini događaj sa navedenom tematikom u Republici Hrvatskoj.

\*U mjesecu studenom objavljene su konačne liste za **učeničke i studentske stipendije**, a ukupno se za stipendiste izdvaja oko133 tisuća eura godišnje za stipendiranje stotinjak učenika i studenata i to najvećim stipendijama u Hrvatskoj. Uručenje ugovora novim stipendistima održano je nakon božićnih blagdana.

\* Povodom **Međunarodnog dana osoba s invaliditetom** koji se obilježava 3. prosinca, susreo sam se s članovima Društva invalida Poreč te podržao njihovu tradicionalnu Novogodišnju lutriju kupnjom srećki.

\* Volonteri Doma za starije i nemoćne Poreč, Društva „Naša djeca“ Poreč, Udruge Capybara, Gradske knjižnice Poreč, Centra za inkluziju i podršku u zajednici Poreč, Srednje škole Mate Balote Poreč, Knjižničnog stacionara Baderna, Gradskog društva Crvenog križa Poreč, Košarkaškog kluba Poreč i Društva invalida Poreč, okupili su uoči 5. prosinca u Istarskoj sabornici na tradicionalnom godišnjem susretu - Balu volontera povodom **Međunarodnog dana volontera**, koje je za njih organizirao Grad Poreč-Parenzo. Uručene su zahvalnice volonterkama i volonterima koji su bili posebno aktivni u 2024. godini.

\* početkom prosinca **Poreč se ponovno okrunio titulom „Najbolji grad“** srednje veličine u izboru koji već sedam godina provode portal gradonačelnik.hr u suradnji s Hanza mediom i agencijom Ipsos. Poreč se svake godine nalazi među finalistima i to u osnovnim kategorijama Kvaliteta života, Obrazovanje, demografija, socijalna politika i mladi i Gospodarstvo. Titulu „Najboljeg grada“ već je osvajao 2018., 2019., 2023. godine, a 2024. se godine po prvi put okrunio s čak dvije nagrade u svojoj kategoriji srednjih gradova i to kao grad s najboljom kvalitetom života i kao grad za obrazovanje, demografiju i socijalne politike. Poreč je, uz Bakar, jedini grad koji je u ovogodišnjem izboru uspio osvojiti dvostruki naslov najboljeg, a nagrade su uručene na velikoj svečanosti u šibenskom hotelu Amadria Park održanoj u sklopu tradicionalnih “Dana regionalnog razvoja i fondova EU”, na kojem su nazočili, uz druge visoke dužnosnike, i predsjednik Vlade RH Andrej Plenković.

\* početkom prosinca počeli su **radovi na rekonstrukciji Ulice Mate Vlašića u Poreču, jednoj od najprometnijih ulica u gradu.** Projekt obuhvaća niz infrastrukturnih zahvata koji će donijeti značajna poboljšanja u prometnoj sigurnosti i funkcionalnosti, kako za vozače, tako i za pješake. Glavni dio radova odnosi se na izgradnju modernog kružnog raskrižja na križanju s Vrsarskom ulicom i Ulicom Tina Ujevića, koje će omogućiti veću protočnost prometa i lakše priključivanje na Ulicu Mate Vlašića. Ovaj zahvat osobito je važan za stanovnike naselja Čimižin i korisnike poslovne zone Facinka zbog lakšeg uključivanja na ovu prometnu „žilu kucavicu“. Rotor će, svojim modernim rješenjem s vanjskim polumjerom prstena od 15 metara, značajno smanjiti zastoje te povećati sigurnost i preglednost u prometu.

Paralelno s izgradnjom kružnog raskrižja, projekt uključuje i niz drugih infrastrukturnih radova. Rekonstruira se javna rasvjeta prema suvremenim standardima, čime će se osigurati bolja preglednost tijekom noći, grade se nogostupi s obje strane prometnice, što će značajno povećati sigurnost pješaka, a posebna pozornost posvećena je sustavu oborinske odvodnje.

\* 06. prosinca **počeo je Advent Poreč-Avvento Parenzo,** paljenjem lampica na Trgu Matije Gupca u srcu starogradske jezgre. Organizator Adventa Poreč je Grad Poreč-Parenzo, zajedno s partnerima TZ Grada Poreča, Plavom Lagunom i Valamar Rivierom, te suorganizatorima Pučkim otvorenim učilištem Poreč, Uslugom Poreč, Gradskom knjižnicom Poreč, Centrom za mlade Poreč, Sportskom zajednicom Grada Poreča, Zajednicom Talijana Poreč, porečkim udrugama kao i svim školama i vrtićima. Pripremljen je bogat program i noviteti za brojne posjetitelje – besplatno klizalište, brojni koncerti i predstave na ulicama staroga grada, postavljene nove dekoracije, bogata gastro ponuda i delicije na Badnjem i Slatkom jutru, održana humanitarna Advenstka utrka, uprizorenje živih jaslica, održana Porečka bajka - podjela poklon paketića za 1.700 djece, novogodišnja lutrija Društva invalida Poreč, natjecanje u pripremi istarske supe, te ček četiri dočeka Nove godine uz onaj glavni - nastup Dalmatina i Gustafa na Trgu slobode 31. prosinca, te Vojka V na Trgu Matije Gupca.

\*Na 32. sjednici Gradskoga vijeća Grada Poreča-Parenzo, **izglasan je gradski proračun za 2025. godinu u iznosu od 70,1 milijuna eura.** Kod kreiranja proračuna, u fokusu su nam bile potrebe građana i ravnomjerni razvitak grada.  Proračun se stvarao kroz javno savjetovanje s građanima tijekom kojeg su građani slali svoje prijedloge, konzultacije s mjesnim odborima i ustanovama i odborom za proračun. Gotovo su svi prijedlozi implementirani u Proračun, jer se često radilo o manjim komunalnim aktivnostima ili projektima koji su već u pripremi. Amandmana nije bilo.

U izvještajnom razdoblju održana su i primanja za izvrsne učenike i učenice porečkih osnovnih škola, izvrsne glazbenike i plesače iz Umjetničke škole Poreč, košarkašicu Ivanu Dojkić, hrvača Nikolu Matića, dugogodišnju trenericu kuglačica Ružicu Močibob, za jubilarne darivatelje krvi povodom Međunarodnog dana darivatelja krvi, dugogodišnje turiste iz Austrije koji su boravili u Poreču, umirovljene učitelje i učiteljice i odgajateljice, kao i najbolje liječnike i liječnice.

U izvještajnom razdoblju obilježeni su i svi važni datumi i obljetnice, godišnjica odlaska partizana sa Rušnjaka, obilježen je Dan pobjede i domovinske zahvalnosti i Dan hrvatskih branitelja - na gradskom groblju i kraj spomen obilježja u Novoj Vasi, održan je prijem za predstavnike policije povodom dana njihova zaštitnika sv. Mihovila, obilježen blagdan Svih svetih, te obilježen Dan sjećanja na žrtve Domovinskog rata i žrtve Vukovara i Škabrnje, kao i obilježen Dan palčića i Dan Kleefstra sindroma.

U izvještajnom razdoblju održane su i druge manifestacije: Sajam istarskih poljoprivrednih proizvoda koji se tijekom kolovoza i rujna jednom tjedno odvijao na Trgu slobode, Europski kup u twirlingu, boćarski turnir „Lucio Pulin- Francesco Graziotto“ u Červaru, proslavljeno 40 godina Boćarskog kluba Kum iz Buići, ribarske fešte u Červar Portu, pučke fešte - sv. Ane u Červaru, Rokova u Novoj Vasi, sv. Marija mala u Baderni, zatim kulturne manifestacije Koncerti u Eufrazijani, Jazz u Lapidariju, Street Art Festival u kolovozu, u studenom je održan festival dokumentarnog filma Poreč Dox. Početkom rujna održan je sajam graditeljstva PromoArh u dvorani Žatika, a početkom listopada prvo izdanje Festivala La mula de Parenzo u organizaciji Zavičajnog muzeja Poreštine. U studenom u dvorani Žatika održani su Dani hrvatskog kulinarstva.

Izvršeni su i drugi komunalni radovi: asfaltirane prometnice u Bonacima, Mugebi, Fuškulinu i Velenikima, uređeno parkiralište kod groblja u Žbandaju, izgrađena prometnica i javna rasvjeta u Gospodarskoj zoni Buići-Žbandaj u duljini oko 350 metara. Nastavilo se uređenje dječjih i polivalentnih igrališta. Nova ekološka rasvjeta postavljena je u Gulićima, Červaru, Červar Portu i Varvarima. Uređene su piknik zone na Garbini, St. Vodopija, Kosinožićima, Radošima, Vranićima i Velom Maju, kao i teretane na otvornom na Gradskom kupalištu, Massa Lombarda, Veli Jože i St. Vodopija.

Mogu zaključiti da smo u izvještajnom razdoblju nastavili provoditi dugoročne strategije održivog razvoja, politike racionalnog i odgovornog poslovanja, pratiti zacrtane planove, projekte i investicije razvojnog karaktera te društveno-socijalni program, a sve sa osnovnim ciljem održavanja dostignutih visokih standarda života i rada u našem gradu.

1. **Izvješća upravnih odjela Grada Poreča-Parenzo**

**IZVJEŠĆE**

**o radu Upravnog odjela za opću upravu**

**za period od 01.07. do 31.12.2024. godine**

Ovo izvješće obuhvaća prikaz poslova koji su se u Upravnom odjelu za opću upravu i gospodarstvo obavljali u razdoblju od 01.07. do 31.12.2024. godine. Ujedno se prikazuju broj i vrste odluka te druge aktivnosti Gradonačelnika i Gradskog vijeća u izvještajnom periodu.

Izvješće sadrži cjeline:

1. Organizacija, nadležnosti i opseg poslova,

2. Poslovi iz nadležnosti Gradonačelnika,

3. Poslovi iz nadležnosti Gradskog vijeća,

4. Opći poslovi,

5. Javna nabava,

6. Zaključak.

1. **Organizacija, nadležnosti i opseg poslova**

Odlukom o ustrojstvu upravnih tijela Grada Poreča („Službeni glasnik Grada Poreča– Parenzo“ br. 07/21) utvrđeno je ustrojstvo i područje rada Upravnog odjela za opću upravu koji se sastoji od:

1. Odsjeka za stručne poslove gradskih tijela,
2. Odsjeka za opće poslove i mjesnu samoupravu u čijem je sastavu i

- Odjeljak pisarne, i

1. Odsjeka za javnu nabavu.

Odsjek za stručne poslove gradskih tijela koordinira i prati rad Gradskog vijeća i njegovih radnih tijela, Gradonačelnika i njegovih radnih tijela, za one poslove za koje ih drugi upravni odjeli u Gradu ne prate, te obavlja ukupne stručne i administrativne poslove za Gradonačelnika i Gradsko vijeće. Izrađuje konačne tekstove općih i pojedinačnih akata koje donose Gradsko vijeće i Gradonačelnik, odgovoran je za njihovu autentičnost, kao i za zapisnike sa sjednica. Uređuje i objavljuje službeno glasilo Grada. Odgovoran je za protokol unutar Grada te obavlja korespondenciju u ime Gradonačelnika. Ostvaruje komunikaciju s javnošću u ime Grada, kao i sa zbratimljenim i drugim jedinicama lokalne samouprave te koordinira značajnije manifestacije u Gradu.

Odsjek za opće poslove i mjesnu samoupravu obavlja opće i kadrovske poslove za gradska upravna tijela, pomoćno-tehničke poslove za potrebe upravnih tijela Grada, poslove lokalne i mjesne samouprave, poslove pisarne kao i poslove vezane za vijeća nacionalnih manjina, civilnu zaštitu itd.

Odsjek za javnu nabavu bavi se utvrđivanjem ukupnih potreba za nabavom roba, radova i usluga, uspostavom baze podataka za nabavom roba, radova i usluga, planiranjem i provedbom postupaka javne nabave, izradom dokumentacije za nadmetanje i druge potrebne dokumentacije, sklapanjem i praćenjem izvršenja ugovora o javnoj nabavi i okvirnih sporazuma, vođenjem registra ugovora o javnoj nabavi i okvirnih sporazuma te drugim sličnim poslovima.

U Upravnom odjelu je u izvještajnom razdoblju sistematizirano 29 radna mjesta od čega je popunjeno 17 radnih mjesta na neodređeno vrijeme.

U izvještajnom razdoblju postojao je manjak službenika u nekim odsjecima unatoč čemu se nastojalo sve poslove i obveze izvršavati u definiranim rokovima.

Ovom Izvješću prilaže se pregled propisanih i popunjenih radnih mjesta u Upravnom odjelu sa stanjem u prosincu 2024. godine.

Tijekom izvještajnog razdoblja Upravni odjel za opću upravu je zaprimio i obradio 177 predmeta iz svoje nadležnosti,  190 predmeta iz nadležnosti Gradonačelnika i 57 predmet iz nadležnosti Gradskog vijeća, odnosno ukupno 424 predmeta.

Osigurani su materijalni i organizacijski uvjeti za rad vijeća mjesnih odbora na području Grada i to za Mjesne odbore: Červar-Porat - Porto Cervera, Špadići-Veli Maj - Spada-Maio Grando, Nova Vas - Villanova, Mate Balota - Mate Balota, Joakim Rakovac - Joakim Rakovac, Novo Naselje - Santo Spirito, Varvari - Varvari, Žbandaj - Sbandati, Fuškulin - Foscolino i Baderna - Mompaderno.

Osigurani su materijalni i organizacijski uvjeti za rad vijeća nacionalnih manjina te predstavnika slovenske nacionalne manjine u Gradu.

Na području odnosa s javnošću u izvještajnom razdoblju prema medijima redovito su upućivane obavijesti, pozivi i priopćenja. Izvršavane su i obveze temeljem Zakona o pravu na pristup informacijama, kao što su odgovori na upite fizičkih i pravnih osoba te izvješćivanje Povjerenika za informiranje.

Na mrežnoj stranici Grada [www.porec.hr](http://www.porec.hr) redovito su objavljivane vijesti o aktualnim događanjima u Gradu i u vezi Grada, odluke Gradonačelnika i Gradskog vijeća, Službeni glasnik Grada, oglasi, natječaji, obavijesti, Proračun, javna savjetovanja i drugo po potrebi.

Nastavljena je dobra suradnja s medijima koji prate događanja u Gradu i rad gradske uprave, najviše s Glasom Istre, Radio Istrom, Radio Centrom-Studio Poreč, HRT Radio Pulom,  TV Novom, HRT-om, RTL-om, Novom TV te lokalnim web portalima.

U izvještajnom razdoblju odvijale su se i brojne protokolarne aktivnosti, izvršena su izvještavanja o raznim aktivnostima, a održale su se i tradicionalne manifestacije poput proslave Svetog Maura, Adventa Poreč, sajmova Crofish i PromoArh, velike sportske manifestacije poput Istria300, Ironman 70.3 i Poreč Rallyja, potom manifestacije Porečko ljeto, Vinski grad, Tunlicious festival, a obilježavani su i prigodni datumi poput Rušnjaka, kada je i otvorena obnovljena rodna kuća Joakima Rakovca, potom Dana pobjede i domovinske zahvalnosti i Dana hrvatskih branitelja, Svi sveti i drugo.

Održavana je suradnja sa pobratimljenim gradovima, kao i gradovima prijateljima u zemlji i u inozemstvu kroz susrete s delegacijama grada Poinga i Noisiela, prilikom koje je dogovoreno uređenje Parka prijateljstva i razmjena učenika koji uče francuski jezik.

U izvještajnom razdoblju nisu održavani lokalni izbori, odnosno izbori za predstavnička i izvršna tijela Grada te izbori za vijeća mjesnih odbora.

**2. Poslovi iz nadležnosti Gradonačelnika**

Gradonačelnik je u izvještajnom razdoblju donio opće i pojedinačne akte iz svoje nadležnosti, te utvrdio prijedloge akata za Gradsko vijeće, po vrstama i oblastima prema sljedećem prikazu:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Oblast-upravno tijelo** | ODLUKE | ZAKLJUČCI | PLANOVI | PROGRAMI | PRAVILNICI | IZVJEŠĆA | LISTE | RJEŠENJA | OČITOVANJA | UKUPNO |
| Upravni odjel za opću upravu/Gradonačelnik | 96 | 12 | 5 | / | 1 | 1 | / | / | 1 | 116 |
| Upravni odjel za financije | 3 | 8 | / | / | 1 | 2 | / | / | / | 14 |
| Upravni odjel za društvene djelatnosti | 11 | 53 | 1 | / | / | / | 4 | 2 | / | 71 |
| Upravni odjel za gospodarstvo i EU fondove | 33 | 18 | 1 | 1 | / | / | / | / | / | 53 |
| Upravni odjel za komunalni sustav | 23 | 6 | / | 1 | / | / | / | 1 | / | 31 |
| Upravni odjel za prostorno planiranje i zaštitu okoliša | 33 | 6 | / | / | / | / | / | / | / | 39 |
| Unutarnji revizor | / | / | / | / | / | / | / | / | / | 0 |
| **UKUPNO** | **199** | **103** | **7** | **2** | **2** | **3** | **4** | **3** | **1** | **324** |

Gradonačelnik je ujedno i predlagatelj gotovo svih akata koje je donijelo Gradsko vijeće u izvještajnom razdoblju.

**3. Poslovi iz nadležnosti Gradskog vijeća**

Gradsko vijeće je u izvještajnom periodu zasjedalo na 5 sjednica sa 70 točaka dnevnog reda, odnosno prosječno 14 točaka po sjednici. Materijali s pozivima za sjednice, osim vijećnicima, dostavljaju se osobama određenima Poslovnikom o radu Gradskog vijeća.

Odluke Gradskog vijeća se redovito dostavljaju nadležnim ministarstvima radi nadzora zakonitosti. U slučaju zaprimanja primjedbi/uputa za ispravkom akata od strane nadležnih ministarstava iste se prosljeđuju nadležnim upravnim odjelima na daljnje postupanje.

Opći akti Gradskog vijeća, Gradonačelnika i drugih tijela po potrebi objavljuju se u ,,Službenom glasniku Grada Poreča-Parenzo“.

Predstavnici sredstava javnog priopćavanja su redovno pratili sjednice Gradskog vijeća, kao i sve događaje u vezi Grada Poreča-Parenzo.

Javnost rada Gradskog vijeća, Gradonačelnika, gradskih upravnih tijela, gradskih trgovačkih društava, ustanova i drugih pravnih osoba osigurava se praćenjem putem sredstava javnog priopćavanja, provedbom propisa o pravu na pristup informacijama, putem službene web stranice [www.porec.hr](http://www.porec.hr), objavama na društvenim mrežama i na druge pogodne načine.

**4. Opći poslovi**

U Upravnom odjelu se kontinuirano obavljaju opći poslovi za potrebe svih gradskih tijela i izvršavanja raznih zadataka iz gradske nadležnosti, kao što su održavanje uredskih prostora, osiguranje prostornih i tehničkih uvjeta za rad gradskih tijela, organizacija i podrška za provedbu svih izbora i referenduma na području Grada, te administrativna i tehnička podrška za Vijeća mjesnih odbora na području Grada Poreča-Parenzo kao i Vijeća nacionalnih manjina, poslovi vezani za zaštitu i spašavanje i civilnu zaštitu.

Izrađuju se akti o organizaciji gradskih upravnih tijela, obavljaju se pripreme i provođenje natječaja za prijam u službu službenika i namještenika, izrađuju pojedinačni akti za službeničke radne odnose, vodi cjelokupna kadrovska evidencija i dokumentacija te drugo po potrebi.

Obavljaju se poslovi pisarnice koji su stalni i opsežni, a sadrže prijam, evidentiranje i otpremu službene pošte, arhiviranje predmeta, održavanje arhive i korištenje arhivske građe za potrebe svakodnevnog rada gradskih upravnih i drugih tijela.

U izvještajnom periodu otpremljeno je 14.807 raznih poštanskih pošiljki, odnosno prosječno 2.467  pošiljki mjesečno.

Osim navedenih, u Upravnom se odjelu obavlja velik broj raznih drugih poslova za potrebe svih gradskih tijela, poslovi koji nisu u nadležnosti ostalih gradskih upravnih tijela te ostalo po potrebi.

**5. Javna nabava**

U izvještajnom razdoblju Upravni odjel, odnosno Odsjek za javnu nabavu, je provodio zakonom propisane postupke i pravila prilikom nabave roba, radova i usluga. Prilikom provedbe postupaka javne nabave vodilo se računa o osiguranju transparentnosti i pristupačnosti svim zainteresiranim osobama uz istovremeno postizanje najšireg društvenog nadzora nad potrošnjom javnih sredstava.

U izvještajnom razdoblju provedeno je ili je započeo postupak za ukupno 15 postupaka javne nabave, od čega 14 male vrijednosti, a 1 velike vrijednosti. Ugovoreno je 7 javnih nabava, poništeno 5 postupaka. Provedeno je 44 postupaka jednostavne nabave sukladno Odluci Grada: 6 za UO za opću upravu, 29 za UO za komunalni sustav, 3 za UO za društvene djelatnosti,  2 za UO za prostorno planiranje i zaštitu okoliša te 1 za UO za financije i 3 za UO za gospodarstvo i EU fondove. Do kraja izvještajnog razdoblja ugovoreno je njih 43.

Sukladno Zakonu o javnoj nabavi u odnosu na sve gospodarske subjekte poštovana su načela slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

**6. Zaključak**

Upravni odjel za opću upravu je u izvještajnom razdoblju izvršio zadaće i obavio poslove radi kojih je ustrojen.

U daljnjem periodu potrebno je, primjenom važećih propisa i upravne struke, poraditi na daljnjem unapređenju organizacije i osposobljenosti službenika, naročito radi smanjenja broja službenika zbog odlaska u mirovinu, dužih bolovanja, rodiljnih i roditeljskih dopusta i iz drugih razloga te radi osuvremenjivanja rada upravnih tijela. Potrebno je popuniti upražnjena radna mjesta sukladno planu prijema u službu, da bi se moglo redovito obavljati poslove Upravnog odjela prema standardima postavljenima gradskim i drugim propisima.

Unatoč ograničenim sredstvima, nužno je trajno održavati i obnavljati sredstva za rad, kao što su zgrade u kojima djeluju Gradonačelnik, Gradsko vijeće i gradska upravna tijela, vozni park, prostorije za arhivu, informatička, uredska i komunikacijska oprema. Također u planu je nastavak uvođenja digitalizacije rada gradske uprave, kao moderne i efikasne javne uprave.

Prilog: tablica kao u tekstu

S poštovanjem,

**PROČELNIK**

**dr.sc. Darko Saftić**

**UPRAVNI ODJEL ZA OPĆU UPRAVU - pregled propisanih i popunjenih radnih mjesta sa stanjem 31.12.2024.**

|  |  |  |  |  |
| --- | --- | --- | --- | --- |
| **Naziv radnog mjesta** | **Stručna sprema** | **Propisani broj izvršitelja** | **Popunjena radna mjesta** | **Službenici-namještenici** |
| **PROČELNIK** | **VSS** | **1** | **1** | **Darko Saftić** |
| **VODITELJ ODSJEKA ZA STRUČNE POSLOVE GRADSKIH TIJELA** | **VSS** | **1** | **1** | **Lorena Poropat Bukara** |
| **VIŠI SAVJETNIK ZA**  **ZA ODNOSE S JAVNOŠĆU I PROTOKOL** | **VSS** | **1** | **1** | **Ajna Temimović** |
| **VIŠI STRUČNI SURADNIK ZA ODNOSE S JAVNOŠĆU I PROTOKOL** | **VSS** | **1** | **1** | **Vedrana Valić** |
| **SAVJETNIK ZA PRAVNE POSLOVE** | **VSS** | **1** | **-** | **-** |
| **VIŠI STRUČNI SURADNIK - PREVODITELJ** | **VSS** | **1** | **-** |  |
| **VIŠI STRUČNI SURADNIK ZA POSLOVE GRADSKIH TIJELA** | **VSS** | **1** | **1** | **Maja Šimonović Cvitko** |
| **STRUČNI SURADNIK ZA STRUČNE POSLOVE GRADSKIH TIJELA** | **VŠS** | **1** | **-** | **-** |
| **ADMINISTRATIVNI TAJNIK** | **SSS** | **1** | **-** | **-** |
| **VODITELJ ODSJEKA ZA OPĆE POSLOVE I MJESNU SAMOUPRAVU** | **VSS** | **1** | **1** | **Milorad Milohanović** |
| **SAVJETNIK ZA RAČUNARSTVO** | **VSS** | **1** | **-** | **-** |
| **REFERENT ZA MJESNU SAMOUPRAVU** | **SSS** | **2** | **1** | **Serđo Rakovac** |
| **REFERENT ZA OPĆE POSLOVE** | **SSS** | **1** | **-** |  |
| **VODITELJ ODJELJKA PISARNE** | **VŠS** | **1** | **-** | **-** |
| **STRUČNI SURADNIK-KOORDINATOR POSLOVA PISARNE** | **VŠS** | **1** | **1** | **Đeni Beato Bertoša** |
| **REFERENT ZA POSLOVE PISARNE, ARHIVE I UREDSKO POSLOVANJE** | **SSS** | **2** | **1** | **Jelena Vojinović** |
| **REFERENT ZA PRIJEMNO OTPREMNE POSLOVE** | **SSS** | **1** | **1** | **Ljubica Kmet** |
| **VOZAČ** | **SSS** | **1** | **-** | **-** |
| **DOMAR-LOŽAČ** | **SSS** | **1** | **1** | **Dean Jovičević** |
| **DOSTAVLJAČ POŠTE** | **SSS** | **1** | **-** | **-** |
| **SPREMAČ** | **NSS** | **3** | **3** | **Milena Brčić**  **Vesna Mihelić**  **Mira Marjanović** |
| **VRATAR** | **NSS** | **1** | **1** | **Marina Radošić** |
| **VODITELJ ODSJEKA ZA JAVNU NABAVU** | **VSS** | **1** | **1** | **Alja Udovičić** |
| **VIŠI STRUČNI SURADNIK ZA JAVNU NABAVU** | **VSS** | **1** | **1** | **Martina Golob Rupenović** |
| **ŞAVJETNIK ZA JAVNU NABAVU** | **VŠS** | **1** | **-** | **-** |
| **UKUPNO** |  | **29** | **17** |  |

**IZVJEŠĆE**

**o radu Upravnog odjela za financije**

**za period od 01.07. do 31.12.2023. godine**

Ovaj Izvještaj ima za cilj prikazati rad Upravnog odjela za financije tijekom druge polovine proračunske 2024. godine. Izvješćem se nastoji predočiti aktivnosti upravnog odjela na najpribližniji način izvješćivanja utvrđen ISO standardom za izvješćivanje na lokalnoj razini.

Sukladno navedenom isti se sastoji od pet dijelova, i to: I. Najvažnije akcije u izvještajnom razdoblju; II. Organizacijska struktura i nadležnosti; III. Akti Gradskog vijeća i Gradonačelnika; IV. Ciljevi; V. Realizacija neposrednih zadataka.

1. **NAJVAŽNIJE AKCIJE U IZVJEŠTAJNOM RAZDOBLJU**

Upravni odjel za financije je u izvještajnom razdoblju obavljao poslove i zadatke definirane Zakonom o proračunu i njemu pratećim aktima, propisima koji uređuju financijsko i računovodstveno poslovanje kao i onima iz područja radnih odnosa, dohotka, poreza i doprinosa i drugih oblasti.

Upravni odjel prati rad svih službi gradske uprave i proračunskih korisnika s kojima je usko povezan, a glavna aktivnost odjela usmjerena je na izradu i praćenje izvršavanja proračuna.

U izvještajnom razdoblju izrađen je Polugodišnji izvještaj o izvršenju proračuna za 2024. godinu, te II. Izmjene i dopune Proračuna za 2024. godinu koje su usvojene na sjednici Gradskog vijeća održanoj 12.12.2024. godine i objavljene u „Službenom glasniku Grada Poreča-Parenzo“ broj 22/24.

Kao najvažnija aktivnost polugodišta jesu poslovi vezani uz pripremu Proračuna za 2025. godinu i projekcija za 2026. i 2027. godinu. Programi za dio djelatnosti, kao sastavni dio Proračuna prošli su proceduru Savjetovanja s zainteresiranom javnošću temeljem članka 11. Zakona o pravu na pristup informacijama („Narodne novine“, br. 25/13, 85/15, 69/22) i Kodeksa savjetovanja sa zainteresiranom javnošću u postupcima donošenja zakona, drugih propisa i akata („Narodne novine“, br. 140/09). Proračun je usvojen na sjednici Gradskog vijeća održanoj 12.12.2024. godine.

1. **ORGANIZACIJSKA STRUKTURA I NADLEŽNOSTI**

Sukladno važećim aktima Grada Poreča-Parenzo, Upravni odjel za financije djeluje kao samostalno upravno tijelo Grada i to kroz jedan Odsjek i jedan Odjeljak.

Temeljem Odluke o ustrojstvu upravnih tijela Grada Poreča-Parenzo („Službeni glasnik Grada Poreča-Parenzo” br. 07/21) Upravni odjel za financije sastoji se od:

1. Odsjeka za proračun i financije i

2. Odjeljka za utvrđivanje i naplatu vlastitih prihoda

Sukladno Pravilniku o unutarnjem redu upravnih tijela Grada Poreča („Službeni glasnik Grada Poreča-Parenzo”, broj 08/21) u Upravnom odjelu za financije sistematizirano je 16 radnih mjesta od čega je popunjeno 9 radnih mjesta, dok su dvije osobe u radnom odnosu na određeno vrijeme radi povećanog obujma posla:

* Pročelnica – Tatjana Matošević
* Pomoćnica pročelnice – Karmen Pilat

ODSJEK ZA FINANCIJE I PRORAČUN

* Viša stručna suradnica za proračun i financije – Sanja Kepčija
* Viša stručna suradnica za računovodstvo – Paulina Tomašić
* Stručna suradnica za obračun plaća, naknada i računovodstvo

– Mirjana Radovan Ritoša

* Referent za likvidaturu i blagajnu- Sanija Legović
* Referent za analitičke evidencije i uredsko poslovanje- Ivana Beaković

ODJELJAK ZA UTVRĐIVANJE I NAPLATU VLASTITIH PRIHODA

* Voditeljica odjeljka za utvrđivanje i naplatu vlastitih prihoda – Mirjana Pršurić- Todorović
* Stručna suradnica za utvrđivanje i naplatu prihoda – Sonja Sablić, Majda Čehić
* Referentica za naplatu prihoda i saldakonta – Davorka Jelenić

1. **AKTI GRADSKOG VIJEĆA I GRADONAČELNIKA**

U izvještajnom razdoblju iz oblasti predmeta o kojima odluke donosi Gradonačelnik pripremljeni su prijedlozi za pet odluka i dva zaključka, dok je Gradskom vijeću na razmatranje i donošenje odgovarajućih odluka upućeno pet prijedloga odluka.

Popis odgovarajućih akata Gradonačelnika i Gradskog vijeća po upućenim prijedlozima Upravnog odjela naveden je u Izvještaju o radu Upravnog odjela za opću upravu.

1. **CILJEVI**

Ciljevi koje Upravni odjel za financije ostvaruje, utvrđeni su Odlukom o ustrojstvu upravnih tijela Grada Poreča-Parenzo u svrhu realizacije Proračuna Grada Poreča-Parenzo te se unutar odjela obavljaju svi poslovi koji se odnose na financijsko poslovanje i to:

* blagajničko poslovanje, obračun i isplata plaća, kontrola naloga za plaćanje sukladno financijsko-računovodstvenim propisima, plaćanje temeljem naloga nadležnih gradskih tijela i osoba, vođenje evidencije ulaznih računa, evidentiranje, pohranjivanje i aktiviranje izdanih i primljenih sredstava osiguranja plaćanja,
* planiranje i izrada prijedloga Proračuna, planiranje i praćenje likvidnosti Grada, kontrola izvršavanja Proračuna, izrada kvartalnih i godišnjeg financijskog izvještaja, izrada polugodišnjeg i godišnjeg izvještaja o izvršenju Proračuna, provedba postupaka vezanih za zaduživanje Grada i davanje jamstava, praćenje zaduživanja i izrada izvješća o stanju duga,
* vođenje knjigovodstva Proračuna, analitičkih knjigovodstvenih evidencija poslovnih promjena i transakcija nastalih na imovini, vođenje evidencija obveza i potraživanja, o izdanim i primljenim jamstvima i garancijama, sastavljanje financijskih izvješća u skladu s propisima,
* naplate lokalnih poreza i drugih gradskih prihoda i to: razrez i naplata lokalnih poreza, sudjelovanje u naplati prihoda od prodanih gradskih stanova, komunalnog doprinosa, komunalne naknade, naknade za priključenje, spomeničke rente, te ostalih prihoda Grada čija naplata nije povjerena drugom upravnom tijelu,
* praćenje naplate i pokretanje postupka prisilne naplate odnosno provođenje ovrha za prihode Grada čija naplata nije povjerena drugom upravnom tijelu,
* obavljanje poslova u žalbenim postupcima i postupcima prisilne naplate za prihode Grada čija naplata nije povjerena drugom upravnom tijelu,
* vođenje sintetičkih, analitičkih i pomoćnih knjigovodstvenih evidencija za potrebe proračuna.

1. **REALIZACIJA NEPOSREDNIH ZADATAKA**

U izvještajnom razdoblju Upravni odjel za financije je sve aktivnosti obavljao u skladu s zaključcima gradskih tijela, važećim zakonskim propisima i sredstvima određenim Proračunom Grada Poreča-Parenzo.

U Upravnom odjelu za financije se:

* Svakodnevno izvršava proračun kroz likvidaturu, ispostavljanje i provođenje svih potrebnih dokumenata u platnom prometu u zemlji i inozemstvu. Izvršavanje se prati financijski u propisanim evidencijama - dnevniku, glavnoj knjizi, saldakontima kupaca i dobavljača, knjizi javnog duga, knjizi nabavki dugotrajne imovine, knjizi blagajne, u analitičkoj evidenciji isplata zaposlenicima i vanjskim suradnicima, knjizi izdanih i zaprimljenih instrumenata osiguranja plaćanja te u analitičkoj evidenciji sklopljenih ugovora s praćenjem izvršenja.
* Mjesečno redovito obavljaju poslovi koji se odnose na procjenu mase za isplatu plaća, obračun i isplatu plaća i naknada zaposlenicima i vanjskim suradnicima, zahtjevi za refundaciju od HZZO-a, izvještaj o izvršenju proračuna, propisani porezni i statistički izvještaji, JOPPD obrazac i obrazac PDV, vrše se mjesečna usklađivanja sa gradskim odjelima i proračunskim korisnicima.
* Tromjesečno izrađuju financijski izvještaji o izvršenju proračuna na propisanim obrascima i to PR-RAS, Obveze i Bilješke, za potrebe izvještavanja nadležnih tijela. Za drugo tromjesečje navedena izvješća izrađuju se i kao konsolidirana s izvješćima 11 proračunskih korisnika (bez vijeća nacionalnih manjina). Tromjesečno se izrađuju i izvještaji o zaduživanju proračuna za potrebe Ministarstva financija.
* Polugodišnje izrađuje polugodišnji izvještaj o izvršenju proračuna.
* Godišnje izrađuje godišnji izvještaj o izvršenju proračuna te financijski izvještaj na propisanim obrascima i to PR-RAS, BIL, RAS-funkcijski, P-VRIO, OBVEZE i Bilješke, za potrebe izvještavanja nadležnih tijela. Navedena financijska izvješća se izrađuju i kao konsolidirana s izvješćima 11 proračunskih korisnika (bez vijeća nacionalnih manjina). Izrađuju se i statistički izvještaji o investicijama, plaćama i proračunu, te OPZ-STAT-1 statističko izvješće o dospjelim a nenaplaćenim potraživanjima

Prema potrebi obavlja se i niz drugih poslova kao što je pružanje stručne pomoći ostalim tijelima gradske uprave i proračunskim korisnicima, suradnja s FINA-om, tijelima Istarske županije, Državnim uredom za reviziju, Ministarstvom financija, Poreznom upravom, HZMO, HZZO i ostalim tijelima i službama.

U Upravnom odjelu za financije kroz Glavnu knjigu Proračuna u razdoblju od 01. srpnja do 31. prosinca 2024. godine proknjiženo je sveukupno 61.024 knjigovodstvenih stavki po svim vrstama ulazno-izlazne dokumentacije.

U Odjelu se također putem lokalne riznice vodi likvidatura i za sve proračunske korisnike Grada Poreča-Parenzo:

* DV Radost Poreč
* DV Paperino Poreč
* OŠ Poreč
* OŠ Finida Poreč
* TOŠ Bernardo Parentin Poreč
* Pučko otvoreno učilište Poreč
* Gradska knjižnica Poreč
* Zavičajni muzej Poreštine
* Umjetnička škola Poreč
* CPUZ Zdravi Grad Poreč
* Javna vatrogasna postrojba Poreč
* Vijeća nacionalnih manjina (4 vijeća).

Za svakog se proračunskog korisnika vodi zasebna knjiga ulaznih računa te je u izvještajnom razdoblju evidentirano ukupno 11.681 ulaznih računa i 4.880 knjižnih zapisa proračunskih korisnika. Svakodnevno se prati, formira i dostavlja Izvod za svakog proračunskog korisnika zasebno, a čine ga sve ulazne i izlazne stavke po kontima.

Iz Upravnog odjela za društvene djelatnosti preuzimaju se spiskovi prema kojima se vrše isplate korisnicima socijalnog programa što podrazumijeva isplate za pomoć umirovljenicima, naknade za novorođenčad, pomoći za stanovanje socijalno ugroženih osoba, izvanredne pomoći, pomoći nezaposlenima, sufinanciranje prijevoza učenicima te isplate stipendija za učenike i studente Grada Poreča-Parenzo. Prosječno se mjesečno obradila i izvršila isplata za 829 korisnika.

Vodi se i evidencija ugovora o korištenju sredstava iz proračuna na temelju kojih se vrše mjesečne ili polugodišnje isplate te isplate temeljem zahtjeva pojedinih udruga. U aplikaciju Registar ugovora unose se podaci o svakom sklopljenom ugovoru, a u drugoj polovini 2024. godine evidentirano je 363 ugovora.

Uz navedeno, u izvještajnom je razdoblju u Odjelu uvedeno 2.175 ulaznih računa, provedene su kompenzacije, te je izvršen povrat 54 instrumenta osiguranja. U izvještajnom razdoblju ispostavljeno je izlaznih računa kako slijedi:

* 1.377 računa za spomeničku rentu
* 10.745 računa/uplatnica za komunalnu naknadu i naknadu za uređenje voda
* 399 uplatnica za otplatu i najam stanova i na
* 195 računa za zakupninu
* 3.678 računa za ostale prihode,

te je po svim vrstama prihoda izrađeno i proknjiženo 9.932 knjižnih zapisa.

Ispostavljeni izlazni računi za ostale prihode odnose se na komunalni doprinos, neovlašteno korištenje poslovnih prostora u vlasništvu Grada, naknade za nezakonito izgrađene zgrade u prostoru, prodaju nekretnina i zgrada, zakup i prodaju zemljišta u vlasništvu države, zakup građevinskog zemljišta, koncesije i koncesijska odobrenja, naknade za koncesije na pomorskom dobru, naknadu za autotaksi prijevoz te druge prihode.

Kontinuirano se obavljaju svi poslovi vezani za utvrđivanje poreznih obveznika, obračun, razrez i naplatu gradskih poreza.

U drugoj polovini godine izvršen je razrez poreza na kuće za odmor te je do konca godine izdano još 85 rješenja obveznicima koji nisu bili uključeni u prvu obradu podataka obzirom da se kontinuirano ažurira baza obveznika, izrađuju ispravci izdanih rješenja te zadužuju novi obveznici. Nadalje, izdano je 156 rješenja za porez na korištenje javne površine i 1.749 razreza poreza na potrošnju alkoholnih i bezalkoholnih pića prema Obrascu PP MI-PO, sve u skladu s Odlukom o lokalnim porezima Grada Poreča-Parenzo.

Istovremeno su poduzimane radnje radi učinkovite naplate gradskih prihoda, što uključuje kontinuirano usklađenje otvorenih stavaka s dužnicima, slanje opomena kao i pokretanje ovršnih postupaka.

U izvještajnom razdoblju dužnicima je upućeno ukupno 7.957 opomena radi naplate naknade za uređenje voda, spomeničke rente, poreza na kuće za odmor i najma i otkupa stanova. Radi naplate naknade za uređenje voda pokrenute su 42 ovrhe u ukupnom iznosu od 73.796,00 eura, dok je radi naplate poreza na potrošnju i drugih gradskih prihoda pokrenuto 66 ovrha u ukupnom iznosu od 107.892,91 eura.

Upravni odjel obavlja računovodstvene poslove za gradsko trgovačko društvo Dom Poreč d.o.o., što podrazumijeva praćenje propisa iz područja računovodstva trgovačkih društava, vođenje propisanih pomoćnih i glavnih knjiga, obavljanje poslova platnog prometa, obračuna i isplate plaća, obračuna poreza na dodanu vrijednost, praćenje stanja sredstava na poslovnom računu, kao i sastavljanje svih propisanih statističkih i financijskih izvještaja (tromjesečnih i godišnjih), te ostalih izvještaja i prikaza podataka za potrebe uprave trgovačkih društava.

**ZAKLJUČAK**

Tijekom izvještajnog razdoblja Upravni odjel za financije je obavljao stručne i administrativne poslove u okviru svoje nadležnosti, sukladno važećim propisima i aktima Grada Poreča-Parenzo u uspješnoj suradnji s ostalim upravnim odjelima te proračunskim i izvanproračunskim korisnicima.

**PROČELNICA**

**Tatjana Matošević**

**IZVJEŠĆE**

**o radu Upravnog odjela za društvene djelatnosti**

**za period od 1.7. do 31.12.2024. godine**

Ovo izvješće obuhvaća prikaz poslova koji su se u Upravnom odjelu za društvene djelatnosti (dalje: Upravni odjel) obavljali za potrebe rada Gradonačelnika, Gradskog vijeća, gradskih upravnih odjela, proračunskih korisnika, drugih korisnika i drugih po potrebi, za period od 1.7. do 31.12.2024. godine.

Izvješće sadrži cjeline:

1.Organizacija, nadležnosti i opseg poslova,

2. Poslovi iz nadležnosti Upravnog odjela,

2.1. Poslovi vezani za rad Gradonačelnika i Gradsko vijeće

2.2. Poslovi vezani za rad ustanova i udruga

2.3. Ostali poslovi u nadležnosti Upravnog odjela

2.4. Poslovi vezani za rad radnih tijela Gradonačelnika i Gradskog vijeća

3. Zaključni stavovi.

**1.Organizacija, nadležnosti i opseg poslova**

Upravni odjel jedan je od sedam upravnih odjela Grada Poreča-Parenzo i ima dvije niže ustrojstvene jedinice i to: Odsjek za predškolski odgoj, obrazovanje kulturu, tehničku kulturu, sport i rekreaciju i Odsjek za socijalnu skrb, zdravstvenu zaštitu, mlade i civilno društvo.

U Odsjeku za predškolski odgoj, obrazovanje kulturu, tehničku kulturu, sport i rekreaciju obavljaju se :

- poslovi osiguravanja javnih potreba: u području predškolskog odgoja i obrazovanja, obrazovanja, kulture, tehničke kulture te sporta i rekreacije,

- poslovi osiguravanja financijskih i materijalnih uvjeta za rad ustanova u prethodno navedenim područjima kojima je osnivač Grad Poreč-Parenzo i praćenja njihovog poslovanja,

- poslovi pripreme prijedloga za utvrđivanje programa predškolskog odgoja i obrazovanja (dječji vrtići) i obrazovanja (osnovne i srednje škole, druge ustanove) iznad državnih standarda, koji se financiraju iz gradskog Proračuna,

- stručni i administrativni poslovi za pripremu i provođenje određenih postupaka javne nabave za potrebe ustanova u obrazovanju, po potrebi i u drugim naprijed navedenim područjima,

- poslovi pripreme i objavljivanja natječaja za financiranje programa i projekata udruga u području kulture, tehničke kulture, sporta i rekreacije i praćenja njihova rada,

- poslovi poticanja razvoja civilnog društva u svrhu ostvarivanja interesa i potreba stanovništva u navedenim područjima,

- poslovi predlaganja i sudjelovanja u izradi strateških dokumenata u naprijed navedenim područjima,

- ostali slični poslovi.

U Odsjeku za socijalnu skrb, zdravstvenu zaštitu, mlade i civilno društvo obavljaju se:

- poslovi osiguravanja javnih potreba u području socijalne skrbi i zdravstvene zaštite,

- poslovi osiguravanja financijskih i materijalnih uvjeta za rad ustanova u području socijalne skrbi kojima je osnivač ili suosnivač Grad Poreč-Parenzo i praćenja njihovog poslovanja,

- poslovi zaštite i unapređenja kvalitete življenja te unapređenja zdravstvene zaštite i veterinarskih usluga za javne potrebe na području Grada Poreča-Parenzo,

- stručni i administrativni poslovi za pripremu i provođenje postupaka javne nabave u području unapređenja zdravstvene zaštite i veterinarskih usluga,

- poslovi pripreme i objave natječaja za financiranje programa i projekata udruga u području socijalne skrbi i udruga mladih i za mlade i praćenja njihova rada,

- poslovi poticanja razvoja civilnog društva u svrhu ostvarivanja interesa i potreba stanovništva u navedenim područjima,

- poslovi predlaganja i sudjelovanja u izradi strateških dokumenata u području socijalne skrbi i zdravstvene zaštite, mladih i razvoja civilnog društva,

- ostali slični poslovi.

U Upravnom odjelu je Pravilnikom o unutarnjem redu upravnih tijela Grada, koji je na snazi od 22.9.2021. godine, te Izmjenama i dopunama od 16.2.2024. godine, sistematizirano dvanaest radnih mjesta, od čega je u izvještajnom razdoblju na neodređeno vrijeme bilo popunjeno osam radnih mjesta. Ovom Izvješću prilaže se pregled propisanih i popunjenih radnih mjesta u Upravnom odjelu sa stanjem na dan 31. prosinac 2024. godine.

U Upravnom odjelu je u izvještajnom razdoblju zaprimljeno ukupno 353 predmeta, riješeno je 320 predmeta ili 90,65 %, neriješenih je (u rješavanju) 33 predmeta ili 9,35 %. Od navedenog broja neriješenih predmeta, 16 predmeta (48,48%) se odnosi na predmete koji se vode kroz cijelu godinu (2024.) i arhivira početkom naredne godine, dok se 17 predmeta (51,52 %) odnosi na ostale zahtjeve.

|  |  |  |  |  |  |  |
| --- | --- | --- | --- | --- | --- | --- |
| PODRUČJE | ZAPRIMLJENO | | RIJEŠENO | | U RJEŠAVANJU | |
|  | broj | % | broj | % | broj | % |
| Predškolski odgoj | 15 | 4,25 | 10 | 3,12 | 5 | 15,15 |
| Obrazovanje | 87 | 24,65 | 78 | 24,38 | 9 | 27,27 |
| Kultura | 10 | 2,83 | 10 | 3,13 | 0 | 0 |
| Sport | 2 | 0,57 | 1 | 0,31 | 1 | 3,03 |
| Tehnička kultura | 0 | 0 | 0 | 0 | 0 | 0 |
| Socijalna skrb – upravni postupak | 174 | 49,29 | 174 | 54,37 | 0 | 0 |
| Socijalna skrb – neupravni postupak | 32 | 9,06 | 28 | 8,75 | 4 | 12,12 |
| Zdravstvena zaštita | 11 | 3,12 | 1 | 0,31 | 10 | 30,30 |
| Razvoj civilnog društva u društvenim djelatnostima | 8 | 2,27 | 6 | 1,88 | 2 | 6,06 |
| Ostalo | 14 | 3,96 | 12 | 3,75 | 2 | 6,06 |
| Ukupno | 353 | 100,00 | 320 | 100,00 | 33 | 100,00 |

Osim postupanja po podnesenim zahtjevima, svakodnevno se vrši obrada zahtjeva gradskih ustanova za plaćanja iz Proračuna (lokalna riznica). U izvještajnom razdoblju obrađeno je 1821 takvih zahtjeva.

**2. Poslovi iz nadležnosti Upravnog odjela**

Poslovi iz nadležnosti Upravnog odjela mogu se raščlaniti na poslove vezane za:

- rad Gradonačelnika i Gradskog vijeća,

- rad ustanova i udruga,

- ostali poslovi u nadležnosti Upravnog odjela,

- rad radnih tijela Gradonačelnika i Gradskog vijeća.

**2.1. Poslovi vezani za rad Gradonačelnik i Gradsko vijeće**

Iz nadležnosti i na prijedlog Upravnog odjela Gradonačelnik je u izvještajnom razdoblju razmatrao i prihvatio prijedloge koji su mu upućeni na razmatranje i donošenje, ukupno 45 prijedloga, te po istima donio 45 odluka i zaključaka, dok je Gradskom vijeću na razmatranje i donošenje odgovarajućih odluka iz nadležnosti ovog Upravnog odjela upućeno 15 prijedloga.

**2.2. Poslovi vezani za rad ustanova i udruga**

U izvještajnom razdoblju Upravni odjel pratio je i nadzirao rad *predškolskih ustanova* kojih je osnivač Grad (dječjih vrtića „Radost“ i „Paperino“), kao i ustanova kojih su osnivači fizičke osobe (dječjih vrtića “Crvenkapica“ i „101 dalmatinac). Obavljani su i poslovi vezani uz prijenos financijskih sredstava ovim ustanovama iz gradskog proračuna, kao i ostali stručni i administrativno-tehnički poslove vezane uz njihovo poslovanje.

Kao osnivač *osnovnih škola* (Osnovne škole Poreč, Osnovne škole-Scuola elementare italiana „Bernardo Parentin“, Osnovne škole Finida i Umjetničke škole Poreč), Grad, putem Upravnog odjela, obavlja poslove vezane uz prijenos sredstava iz državnog proračuna kojima se osigurava minimalni financijski standard osnovnih škola (decentralizirana sredstva), kao i poslove vezane uz sufinanciranje programa škola iznad minimalnog standarda, a koji se financiraju iz gradskog proračuna i/ili iz drugih izvora. Osim ovih poslova, Upravni odjel obavljao je stručne i administrativno-tehničke poslove vezane uz zahtjeve navedenih ustanova upućene Upravnom odjelu, Gradonačelniku i Gradskom vijeću na rješavanje kao i druge poslove vezane uz poslovanje ovih ustanova. Osim programa osnovnih škola, Grad Poreč-Parenzo sufinancirao je programe i projekte naših srednjih škola (SŠ Mate Balote i SŠ Antona Štifanića), koji se ne financiraju iz županijskog i/ili državnog proračuna, te su obavljani poslovi vezani uz realizaciju istih. Obavljani su i poslovi vezani uz dodjelu i isplaćivanje učeničkih i studentskih stipendija, prijevoz učenika osnovnih i srednjih škola, sufinanciranje kupnje udžbenika i drugog obrazovnog materijala, pomoćnike u nastavi, kao i ostali poslovi iz ovog područja.

Program javnih potreba u *kulturi* realizira se putem ustanova u kulturi kojih je osnivač Grad (Pučkog otvorenog učilišta, Zavičajnog muzeja Poreštine-Museo del territorio parentino i Gradske knjižnice Poreč), te putem udruga čije projekte i programe Grad sufinancira.  U izvještajnom razdoblju Grad je sufinancirao realizaciju projekata i programa šest udruga s kojima ima zaključene ugovore (Udruga mladih „Urbana subkulturna baza“, MOT 08-Studio za izvedbene umjetnosti, Centar za građanske inicijative Poreč, Zajednica Talijana Poreč, Zajednica Srba Poreč-Parenzo, Plesna udruga „Ritam“). Upravni odjel pratio je i nadzirao realizaciju rashoda ustanova i udruga, te je obavljao i ostale stručne i administrativno-tehničke poslove vezane uz zahtjeve upućene Upravnom odjelu, Gradonačelniku i Gradskom vijeću na rješavanje, kao i druge poslove vezane uz poslovanje ustanova i udruga.

Program javnih potreba u *sportu* realizira se putem Sportske zajednice Grada Poreča, koja okuplja sportske klubove i obavlja poslove vezane uz djelovanje klubova. U izvještajnom razdoblju putem Sportske zajednice sufinancirala se redovna djelatnost klubova, zajedničke potrebe klubova, troškovi za EU natjecanja sportskih klubova i održavanje sportskih objekata. Upravni odjel prati i nadzire realizaciju rashoda, što je činio i u ovom izvještajnom razdoblju. Obavljani su poslovi vezani uz prijenos financijskih sredstava iz gradskog Proračuna Sportskoj zajednici, ostali stručni i administrativno-tehnički poslovi vezani uz zahtjeve upućene Upravnom odjelu, Gradonačelniku i Gradskom vijeću na rješavanje kao i drugi poslovi vezani uz realizaciju ovog Programa.

Program javnih potreba u *zdravstvenoj zaštiti* provodi se sufinanciranjem programa i projekata ustanova i drugih pravnih osoba s kojima Grad ima zaključene ugovore o sufinanciranju programa i projekata. Grad sufinancira: rad Službe hitne medicinske pomoći u Poreču, projekte: „Prevencija kardiovaskularnih bolesti na području Grada Poreča“ i „Savjetovalište za žene oboljele od raka dojke“ koji se realiziraju u Ispostavi Istarskih domova zdravlja u Poreču, te druge programe i projekte koji su se provodili u suradnji s Institutom za poljoprivredu i turizam u Poreču i Zavodom za javno zdravstvo Istarske županije (Savjetovalište za prehranu, Savjetovalište za spolno i reproduktivno zdravlje mladih), Veterinarskom bolnicom Poreč. Sufinancirani programi i projekti odnose se na: prevenciju bolesti, kontrolu i praćenje bolesti kojih su prijenosnici domaće životinje, aktivnosti vezane uz smanjivanje populacije galebova, sterilizaciju, kastraciju i udomljavanje napuštenih pasa i slobodnoživućih mačaka, te na kontrolu i praćenje invazivnih vrsta na području Poreštine koje ugrožavaju ljudsko zdravlje, bioraznolikost i pejzažne vrijednosti. Upravni odjel nadzire realizaciju programa, projekata i rashoda, obavlja poslove vezane uz prijenos financijskih sredstava iz gradskog Proračuna i druge stručne i administrativno-tehničke poslove vezane uz realizaciju ovog Programa.

Program javnih potreba u *socijalnoj skrbi* realizira se sufinanciranjem programa ustanove koje je Grad Poreč osnivač - Centra za pružanje usluga u zajednici Zdravi Grad Poreč i suosnivač - Dnevnog centra za rehabilitaciju Veruda-Pula, zatim sufinanciranjem programa Doma za starije i nemoćne osobe Poreč, programa socijalne skrbi, koji se realizira na temelju Odluke o socijalnoj skrbi i drugih Odluka koje se donose u ovom području, te projekata udruga.

U izvještajnom razdoblju Grad je sufinancirao programe osam udruga u socijalnoj skrbi koje svoje programe realiziraju na području Poreča, Klub liječenih alkoholičara, Sindikat umirovljenika Poreč, Udrugu roditelja osoba s kombiniranim smetnjama u psihofizičkom razvoju IŽ, Društvo invalida Poreč, Udrugu gluhih i nagluhih Istarske županije, Udrugu umirovljenika „Klub Galija“ Poreč, Udrugu slijepih Istarske županije te Društvo distrofičara Istre).

Na temelju ugovora o korištenju sredstava Proračuna zaključenih s ustanovama i udrugama Upravni odjel prati i nadzire realizaciju njihovih programa i projekata te rashoda, obavlja poslove vezane uz prijenos financijskih sredstava iz gradskog Proračuna, obavlja i druge poslove vezane uz zahtjeve upućene Upravnom odjelu, Gradonačelniku ili Gradskom vijeću na rješavanje, kao i ostale stručne i administrativno-tehničke poslove vezane uz realizaciju ovog Programa.

U području *razvoja civilnog društva* Grad je u izvještajnom razdoblju sufinancirao projekte udruga koje okupljaju djecu i mlade, udruga koje njeguju sjećanja na II. svjetski i Domovinski rat i udruge koja se bavi razvojem građanskog društva (ukupno devet udruga: Društvo naša djeca Poreč, Udrugu Capybara, Matematičko društvo Istra, Udrugu antifašističkih boraca, Društvo „Josip Broz Tito“, Udrugu dragovoljaca i veterana Domovinskog rata, Centar za građanske inicijative Poreč, Udruga Pozitron i Klub studenata „Istarski klub Rijeka“), te rad Zaklade za poticanje partnerstva i razvoja civilnog društva iz Pule (financira se realizacija malih projekata u lokalnim zajednicama putem javnog natječaja). S navedenim udrugama Grad ima zaključene ugovore o korištenju sredstava na temelju kojih je nadzirao realizaciju projekata i rashoda, a obavljao je i ostale stručne i administrativno-tehničke poslove.

**2.3. Ostali poslovi u nadležnosti Upravnog odjela**

U suradnji s udrugom Društvo naša djeca Poreč uspješno je realiziran „Ljetni kamp 2024.“ - program stručno vođenih aktivnosti za djecu starije vrtićke i osnovnoškolske dobi u vrijeme ljetnih školskih praznika. Kamp se odvijao na dvije lokacije (na Gradskom kupalištu i u Špadićima) u vremenskom razdoblju od lipnja do kolovoza 2024., a u Kampu je sudjelovalo 392 djece školske i predškolske dobi (200 u Špadićima i 192 na Gradskom kupalištu).

U mjesecu prosincu uspješno je organizirana Porečka bajka. Djeca vrtića i osnovnih škola (niži razredi) te djeci koja ne pohađaju vrtiće pokloni su podijeljeni u Istarskoj sabornici uz Djeda Mraza i prigodni program. Djeci je podijeljeno oko 1750 poklon paketa. Organiziran je doček Djeda Mraza, doček Dječje Nove godine, festival Veseli glasi-Voci allegre, a u okviru Adventa 2024. održane su brojne predstave i događanja za djecu.

Projekt Mjesnog odbora Baderna pod nazivom „Djeci našeg malog mjesta“ realizirao se i u izvještajnom razdoblju, a Grad Poreč-Parenzo nastavio je sufinancirati njegovu realizaciju, kao i troškove zakupa stana za potrebe vjerskog službenika (imama) Islamske zajednice u Hrvatskoj-Medžlis Islamske zajednice u Poreču, te su obavljani poslovi vezani uz prijenos financijskih sredstava za ove namjene.

Upravni odjel je svibnju 2024. godine proveo objedinjen upis djece u *dječje vrtiće* za pedagošku 2024./2025. godinu. Postupak upisa provodi Povjerenstvo za provođenje upisa u dječje vrtiće, koje je osnovano na rok od jedne godine i koje se sastaje tijekom cijele pedagoške godine razmatrajući molbe roditelja za prijem djece u vrtiće ili premještaj u drugi vrtić predane tijekom godine. Početkom nove pedagoške godine dječje vrtiće počelo je pohađati novih 209 djece, 136 djece jasličke dobi i  73 dijete vrtićke dobi. Djeca koja nisu bila primljena u dječje vrtiće iz razloga jer u vrijeme objave Poziva za podnošenje zahtjeva za upis nisu imala starosnu dob ili prebivalište (djeca i/ili roditelji) na području jedinice lokalne samouprave gdje žele upisati dijete, po ispunjavanju uvjeta, primljena su u vrtiće, ukoliko su roditelji i dalje imali zahtjev za smještajem djeteta u vrtić, te ukoliko je u vrtićima bilo slobodnih mjesta. Tako je krajem godine u dječje vrtiće bilo smješteno ukupno 748 djece s područja Grada Poreča, od čega 552 vrtićke i 196 jasličke dobi.

U području *obrazovanja* obavljani su poslovi vezani uz: obilježavanje početka nove školske godine i Dječjeg tjedna, prijevoz učenika osnovnih i srednjih škola, dodjele novih i isplate postojećih učeničkih i studentskih stipendija, sufinanciranje kupnje udžbenika i drugih obrazovnih materijala učenicima osnovnih i srednjih škola, sufinanciranje prehrane učenika u osnovnim školama, pomoćnike u nastavi učenicima s teškoćama u razvoju, aktivnosti vezane uz Eko škole i vrtiće, kao i drugi poslovi u ovom području. Upravni odjel proveo je u mjesecu rujnu i listopadu natječaj za dodjelu učeničkih i studentskih stipendija u školskoj/akademskoj 2024./2025. godini. Nakon utvrđivanja konačnih listi za dodjelu stipendija, zaključeno je 29 novih ugovora o dodjeli stipendija, a nastavilo se financirati i stipendije na temelju ugovora zaključenih ranijih godina za ukupno 63 učenika i studenta. Na temelju Odluke o sufinanciranju prijevoza učenika srednjih škola za školsku 2024./2025. godinu zaprimljeno je i obrađeno 168 zahtjeva učenika koji svakodnevno putuju u srednje škole u Poreč ili susjedne gradove (Buje, Pazin, Rovinj, Pulu, Buzet), čiji prijevoz sufinancira Grad Poreč. Grad je sufinancirao i troškove kupnje udžbenika i ostalih obrazovnih materijala za školsku 2024./2025. godini učenicima osnovnih i srednjih škola, te je zaprimljeno i obrađeno 69 zahtjeva.

U području *zdravstvene zaštite* obavljani su poslovi vezani uz financiranje najma stanova za liječnike zaposlene u Hitnoj medicinskoj službi u Poreču, liječnika ginekologa zaposlenog u Istarskim domovima zdravlja Ispostavi Poreč i administrativni poslovi vezani uz isplatu sredstava iz Proračuna radi realizacije programa i projekata iz ovog područja.

U području socijalne skrbi obavljani su poslovi vezani uz korisnike koji ostvaruju pravo na socijalne naknade i pomoći temeljem Odluke o socijalnoj skrbi i drugih Odluka vezanih uz realizaciju ovog programa (Odluke o isplati naknade za novorođeno dijete za 2024. godinu, Odluke o naknadi umirovljenicima s malim prihodima za 2024. godinu, Odluke o sufinanciranju dopunskog zdravstvenog osiguranja osoba starije životne dobi za 2024. godinu, Odluke o su/financiranju troškova kupnje drugih obrazovnih materijala učenicima osnovnih škola, te kupnju obaveznih udžbenika i drugih obrazovnih materijala učenicima srednjih škola za školsku godinu 2024./2025., Odluke o pomoći osobama koje se nalaze u teško socio-ekonomskoj situaciji izazvanoj rastom cijena energenata za 2024. godinu, Odluke o pomoći građanima koje u 2024. godini ostanu bez stalnog zaposlenja). U izvještajnom razdoblju raznim oblicima socijalnih naknada bilo je obuhvaćeno 3685 osoba. U periodu od listopada do kraja prosinca isplaćene su naknade za sufinanciranje dopunskog zdravstvenog osiguranja osoba starije životne dobi za 2732 osobe.

Na temelju ugovora zaključenog s Veterinarskom bolnicom iz Poreča obavljani su poslovi vezani uz sufinanciranje obavljanja poslova veterinarsko-higijeničarske službe i skloništa za životinje.

Uspješnom prijavom projekta na javni poziv jedinicama lokalne samouprave za sufinanciranje provedbe edukativnih, kulturnih i sportskih aktivnosti djece od predškolske dobi do 4. razreda osnovne škole Ministarstva demografije i useljeništva, Grad Poreč-Parenzo osigurao je 35.000,00 eura za besplatne STEM radionice za djecu u suradnji s Pozitronom – Centrom za tehnološki razvoj i STEM obrazovanje koji djeluje u Poreču. Financijska potpora će omogućiti većem broju djece sudjelovanje u edukativnim, aktivnostima. Sredstva će se koristiti i za podizanje kvalitete tih aktivnosti, kroz financiranje edukacija za edukatore, nabavu opreme i poboljšanja infrastrukture. To će rezultirati većom raznolikošću i inkluzivnošću u budućoj ponudi aktivnosti. Pokretanjem Tehnološkog Centra Pozitron u Poreču, djeci i mladima se počinje nuditi širok spektar edukativnih aktivnosti, uz vođenje iskusnih i stručnih mentora. Mentori Centra Pozitron su educirani u raznim STEAM područjima, a kroz inovativne i interaktivne metode rada potiču djecu na kreativnost, timski rad i rješavanje problema. Aktivnosti će se održavati u ciklusima za svaku dobnu skupinu odvojeno.

Upravni odjel je u izvještajnom razdoblju proveo četiri postupka jednostavne nabave (Izrada Plana zaštite sa hodogramom izvođenja radova na dogradnji Doma za starije i nemoćne osobe na k.č.3937/5 k.o. Poreč, Nabavu opreme za robotiku – setovi za provedbu edukativnih aktivnosti djece predškolske dobi i djece od I do IV razreda osnovne škole, Nabava za 3D printere i 3D olovke za provedbu edukativnih aktivnosti djece predškolske dobi i djece od I do IV razreda osnovne škole te Nabava i dostava novogodišnjih poklon paketa za djecu).

Ugovori o izvođenju radova, nadzoru i vođenju projekta gradnje novog dječjeg vrtića u Varvarima potpisani su 28.studenog 2023. godine, kapaciteta oko 150 djece vrtićke i jasličke dobi. Ministarstvo znanosti i obrazovanja kroz program Nacionalnog plana oporavka i otpornosti dodijelilo je Gradu Poreču 1,45 milijuna eura (10,9 milijuna kuna) bespovratnih sredstava za dogradnju i opremanje novog dječjeg vrtića i jaslica u Varvarima, dok će preostali dio financirati Grad. Grad financira gradnju još jednog vrtića u Novoj Vasi za koji su ugovori o izvođenju radova, nadzoru i vođenju projekta gradnje potpisani 20.12.2023.godine. Kapacitet i ovog vrtića je 150 djece jasličke i vrtićke dobi. Na dan 31.prosinca izvedeno je 75% radova na gradilištu vrtića u Varvarima i 50% na gradilištu vrtića u Novoj Vasi.

U izvještajnom razdoblju izvodili su se radovi uređenja vanjskih sportskih terena Veli Jože: obnova asfaltne podloge, postavljanje akril sportske podloge na terene i re-pozicioniranje postojećih terena, uređenje gledališta, nabavka nove sportske opreme (2 rukometna terena, 2 odbojkaška terena, 2 košarkaška terena, 2 tenis terena), zaštitne mreže oko terena, 8 klupa, postavljanja rasvjete/ reflektora za sve terene, postavljanja Video nadzora terena.

Projekt obnove obnovi velike polivalentne dvorane u Sportsko-rekreacijskom centru „Veli Jože“ u Poreču realizira se zahvaljujući uspješnoj prijavi na Javni poziv Ministarstva turizma i sporta za sufinanciranje sportskih građevina, a Grad Poreč-Parenzo i Sportska zajednica grada Poreča osigurali su podršku i sufinanciranje Ministarstva turizma i sporta kroz sredstva državnog proračuna u iznosu od 142.704 eura, dok Grad Poreč-Parenzo osigurava dodatnih oko 180 tisuća eura. U izvještajnom razdoblju izvedeno 71% ugovorenih radova (obnova sportskih svlačionica, radovi na zamjeni rasvjete, uređenje kabineta, prenamjena spremišta u klupske prostore za manje klubove, nabava i postavljanje viseće kuglane za osobe s invaliditetom). Radovi se izvode u segmentima, kako bi se osiguralo nesmetano funkcioniranje dvorane. Obnovom dvorane pružit će se moderniziran i energetski učinkovitiji sportski objekt u kojem se očekuju značajne uštede na potrošnji energije te povećanje iskoristivosti same dvorane.

**2.4. Poslovi vezani za rad radnih tijela Gradonačelnika i Gradskog vijeća**

Upravni odjel obavlja stručne i administrativno-tehničke poslove, izrađuje prijedloge akata i stručne materijale s pozivima za sjednice radnih tijela koje je osnovao Gradonačelnik ili Gradsko vijeće i to: Odbora za socijalnu politiku i zdravstvo (imenovano 11.11.2021.), Odbora za obrazovanje i kulturu (imenovano 11.11.2021.), Povjerenstva za provođenje upisa u dječje vrtiće za pedagošku 2024./2025. godinu te Vijeća za socijalnu politiku Grada Poreča-Parenzo (imenovano 25.11.2021.). U izvještajnom razdoblju Povjerenstvo za provođenje upisa u dječje vrtiće održalo je 5 sjednica, a Odbor za obrazovanje i kulturu 2 sjednice, Odbor za socijalnu politiku i zdravstvo 4 sjednice, Savjet mladih 2 sjednice dok se ostala radna tijela nisu sastajala.

**3. Zaključni stavovi**

Upravni odjel je u izvještajnom razdoblju izvršio zadaće i obavio poslove radi kojih je ustrojen u okviru svoje nadležnosti, sukladno važećim propisima i aktima Grada Poreča, u koordinaciji s gradonačelnikom i zamjenicima gradonačelnika zaduženim za područja koja su u nadležnosti ovog Upravnog odjela, surađujući uspješno s ostalim upravnim odjelima Grada Poreča, ustanovama, tvrtkama i institucijama, kao i nadležnim tijelima županijske i državne uprave.

Prilog: Tabela kao u tekstu

S poštovanjem

**PROČELNICA**

**Tihana Mikulčić p.o.**

**UPRAVNI ODJEL ZA DRUŠTVENE DJELATNOSTI - pregled propisanih i popunjenih radnih mjesta sa stanjem 31.12.2024.**

|  |  |  |  |  |
| --- | --- | --- | --- | --- |
| **Naziv radnog mjesta** | **Stručna sprema** | **Propisani broj izvršitelja** | **Popunjena radna mjesta** | **Službenici** |
| Pročelnik | VSS | 1 | 1 | Tihana Mikulčić |
| Viši savjetnik za društvene djelatnosti | VSS | 1 | 1 | Ena Beaković |
| Administrativni tajnik | SSS | 1 | nepopunjeno |  |
| Referent za izgradnju i održavanje | SSS | 1 | nepopunjeno |  |
| Voditelj odsjeka za predškolski odgoj, obrazovanje, kulturu, tehničku kulturu, sport i rekreaciju | VSS | 1 | 1 | Nadia Štifanić Dobrilović |
| Viši stručni suradnik za predškolski i školski odgoj i obrazovanje, kulturu, tehničku kulturu, sport i rekreaciju | VSS | 1 | 1 | nepopunjeno |
| Viši stručni suradnik za predškolski i školski odgoj i obrazovanje | VSS | 2 | 1 | Ira Kocijančić |
| Stručni suradnik za kulturu, sport i civilno društvo | VŠS | 1 | 1 | Tanja Brčić |
| Voditelj odsjeka za socijalnu skrb, zdravstvenu zaštitu, mlade i civilno društvo | VSS | 1 | nepopunjeno |  |
| Viši stručni suradnik za socijalnu skrb, zdravstvenu zaštitu, mlade i civilno društvo | VSS | 1 | 1 | nepopunjeno |
| Viši stručni suradnik za socijalnu skrb i zdravstvenu zaštitu | VSS | 1 | 1 | Manuela Krepčić |
| UKUPNO |  | 12 | 6 |  |

**IZVJEŠĆE**

**o radu Upravnog odjela za gospodarstvo i EU fondove**

**za period od 1. 7. do 31. 12. 2024. godine**

Ovo izvješće obuhvaća prikaz poslova koji su se u Upravnom odjelu za gospodarstvo i EU fondove obavljali u razdoblju od 1. 7. do 31. 12. 2024. godine.

Izvješće sadrži cjeline:

1. Organizacija i djelokrug rada upravnog odjela,

2. Gospodarstvo,

3. Poljoprivreda,

4. Poslovni prostori i stanovi,

5. EU fondovi i razvojni projekti,

6. Zaključak.

1. **Organizacija i djelokrug rada upravnog odjela**

Odlukom o ustrojstvu upravnih tijela Grada Poreča („Službeni glasnik Grada Poreča– Parenzo“ br. 08/21) utvrđeno je ustrojstvo i područje rada Upravnog odjela za gospodarstvo i EU fondove koji se sastoji od:

1. Odsjeka za gospodarstvo i poljoprivredu
2. Odsjeka za EU fondove i razvojne projekte.

**Odsjek za gospodarstvo i poljoprivredu** obavlja poslove u vezi s poticanjem razvoja gospodarstva u sklopu planiranja prostornih i infrastrukturnih uvjeta na području Grada, poslove vezane uz poticanje rasta i razvoja poduzetništva, lokalnog gospodarstva, poljoprivrede, turizma i održivog razvoja, utvrđivanje interesa i potreba poduzetništva, osiguranje inicijalnih sredstava za razvoj poduzetništva i pomoći poduzetnicima za ostvarenje pojedinih poduzetničkih programa, poticanje i razvoj investicijskog okruženja te unapređenje poduzetničke infrastrukture, poslove u oblasti gospodarstva iz nadležnosti Grada, zaštite potrošača, evidentiranje i čuvanje isprava o trgovačkim društvima, ustanovama i drugim pravnim osobama u potpunom ili djelomičnom vlasništvu Grada Poreča-Parenzo, isprava o pravu na dionice, udjele i slično, poslove izrade prijedloga kriterija i mjerila za korištenje poslovnih prostora, imovinsko - pravne poslove koji se odnose na zakup poslovnih prostora te zakup i korištenje stanova u vlasništvu Grada, poslove koji se odnose na unapređivanje i razvoj poljoprivrede, pružanje potpore programima udruga poljoprivrednika, provođenje mjera i aktivnosti u svezi gospodarenja državnim poljoprivrednim zemljištem, imovinsko - pravne poslove koji se odnose na prodaju državnog poljoprivrednog zemljišta, praćenje stanja i vođenje evidencija poljoprivrednog zemljišta i poslove poljoprivrednog redarstva, poslove vezane uz razvoj i unaprjeđenje turizma, definiranje i izrada strateških dokumenata za Grad, priprema, provedba i razvoj programa i aktivnosti u području održivog razvoja i poslove vezane uz strategiju razvoja Grada itd.

U **Odsjeku za gospodarstvo i EU fondove** obavljaju se poslovi pripreme i izrade projekata i programa suradnje sa subjektima s područja Europske unije sukladno propisima, pripreme prijedloga sporazuma o suradnji, organizacija bilateralne i druge suradnje s regijama u inozemstvu, provedba i sudjelovanje u međunarodnim programima, poslovi vezani uz članstvo u međunarodnim organizacijama u kontekstu korištenja EU fondova kao i aktivnosti koje proizlaze iz članstva, poslovi pribavljanja i distribuiranja informacija o potencijalnim izvorima financiranja, poslovi pripreme, prijave i provedbe projekata u okviru EU i drugih natječaja i fondova, osnivanje i vođenje baze podataka o EU i drugim projektima Grada sufinanciranim iz drugih izvora, praćenje provedbe ugovora financiranih iz bespovratnih sredstava, suradnja s međunarodnim i državnim institucijama i tijelima te razvojnim agencijama u planiranju, pripremi i provedbi razvojnih programa i projekata itd.

U Upravnom odjelu je sistematizirano 10 radnih mjesta od čega je na neodređeno vrijeme popunjeno **7 radnih mjesta**. U izvještajnom razdoblju postojao je privremeni manjak službenika (npr. radi korištenja porodiljnog dopusta) u nekim odsjecima unatoč čemu se nastojalo sve poslove i obveze izvršavati u definiranim rokovima.

Ovom Izvješću prilaže se pregled propisanih i popunjenih radnih mjesta u Upravnom odjelu sa stanjem u prosincu 2024. godine.

**2. Gospodarstvo**

Tijekom izvještajnog razdoblja, temeljem pojedinačnih zahtjeva pravnih i fizičkih osoba, izdano je 59 odobrenja za izvođenje žive glazbe ili puštanje reproducirane glazbe sukladno Odluci o komunalnom redu. Izdano je 12 zaključaka o dozvoljenom prekoračenju najviše dopuštene razine buke za vrijeme održavanja manifestacija i izdana su 3 odobrenja za produženje radnog vremena ugostiteljskih objekata.

U izvještajnom su razdoblju donesene Izmjene i dopune Programa poticanja razvoja poduzetništva za 2024. godinu. Održane su dvije sjednice Povjerenstva za dodjelu potpora za razvoj poduzetništva Grada Poreča-Parenzo na temelju čijih su Odluka o dodjeli potpore u spomenutom razdoblju odobrene 24 potpore trgovačkim društvima i obrtima, u ukupnom iznosu od 18.712,81 eura. Za potpore poduzetnicima početnicima koji prvi put otvaraju obrt ili trgovačko društvo iz Proračuna je izdvojeno 7.039,89 eura, za potpore za izradu web stranice i web shopa izdvojeno je 3.768,75 eura, za potpore za subvencioniranje nabave dugotrajne materijalne imovine izdvojeno je 5.040,90 eura, za potpore za uvođenje inovacija u proizvodnju izdvojeno je 1.200,00 eura dok je za potpore za subvencioniranje boravka djeteta u dječjem vrtiću ženama poduzetnicama početnicama izdvojeno 1.663,27 eura.

Na temelju Programa sufinanciranja poduzetnika kod postavljanja urbane opreme u starogradskoj jezgri Grada Poreča-Parenzo u 2024. godini u izvještajnom je razdoblju odobrena jedna potpora u iznosu od 362,50 eura.

Tijekom izvještajnog razdoblja potporu Grada Poreča-Parenzo u sklopu Programa kreditiranja „Poduzetnik Istarska županija 2020.“ koristio je 51 poduzetnik/obrtnik u ukupnom iznosu od 16.410,50 eura.

U izvještajnom razdoblju donesena je i Odluka o uključivanju u program kreditiranja

„Poduzetnik Istarska županija 2025.” u sklopu kojeg kreditni fond za poduzetnike koji su registrirani, odnosno oni koji ulažu na području Poreča, iznosi 5.000.000,00 eura. Grad Poreč-Parenzo subvencionirat će kamatu u visini 1-2 %.

U izvještajnom razdoblju redovito su ažurirani podatci o dodijeljenim potporama male vrijednosti u Registru državnih potpora.

1. **Poljoprivreda**

Iz oblasti poljoprivrede obavljali su se sljedeći poslovi:

- praćenje naplate prihoda po osnovi ugovora o privremenom korištenju poljoprivrednog zemljišta u vlasništvu Republike Hrvatske na području Grada Poreča-Parenzo

- izdavanje potvrda o mirnom posjedu poljoprivrednicima po isteklom ugovoru o privremenom korištenju poljoprivrednog zemljišta u vlasništvu Republike Hrvatske, a za koje nije raspisan natječaj za zakup

- priprema dokumentacije za izmjene Programa raspolaganja poljoprivrednim zemljištem u vlasništvu RH na području Grada Poreča-Parenzo (baza postojećih ugovora o zakupu, privremenom korištenju, identifikacija čestica, ishodovanje očitovanja i uvjerenja nadležnih javnopravnih tijela)

- priprema dokumentacije za novi natječaj za zakup poljoprivrednog zemljišta (ishodovanje očitovanje nadležnih javnopravnih tijela)

- u suradnji sa Županijskim državnim odvjetništvom Pula-Pola ishodovana su pozitivna mišljenja o pravnoj valjanosti Ugovora o zakupu poljoprivrednog zemljišta u vlasništvu Republike Hrvatske na području Grada Poreča-Parenzo za 42 zakupnika koji su na javnom natječaju odabrani kao najpovoljniji ponuditelji za zakup 284 katastarske čestice koje čine ukupno 126 PTC-ova

- sklopljena su 44 ugovora o zakupu poljoprivrednog zemljišta u vlasništvu Republike Hrvatske na području Grada Poreča-Parenzo. Po sklopljenih 38 ugovora provedeno je uvođenje u posjed nekretnine. Za šest ugovora o zakupu poljoprivrednog zemljišta zakupnici nisu u potpunosti ili djelomično uvedeni u posjed zbog neovlaštenog korištenja od strane trećih osoba i/ili odustajanja od zakupa

- donesena Odluka o izmjeni i dopuni Odluke o izboru najpovoljnije ponude za zakup poljoprivrednog zemljišta u vlasništvu Republike Hrvatske na području Grada Poreča-Parenzo

- praćenje provedbe Odluke o agrotehničkim mjerama na području Grada Poreča-Parenzo. Provedeno je pet terenskih obilazaka na temelju kojih su vlasnici poljoprivrednih zemljišta upućeni na poštivanje zakonskih i podzakonskih akata

- sklopljen je jedan Aneks o revalorizaciji zakupnine iz Ugovora o dugogodišnjem zakupu poljoprivrednog zemljišta u vlasništvu Republike Hrvatske

- provedba Programa zaštite divljači u suradnji s Lovačkim društvom Zec Poreč i odabranom stručnom osobom za provedbu Programa – redoviti obilazak i nadzor javnih površina, prometnica i višegodišnjih nasada radi utvrđivanja prisutnosti divljači i procjene brojnog stanja divljači; provedba mjera zdravstvene zaštite divljači, ljudi i stoke; izgon divljači iz ugroženog područja; smanjivanje brojnog stanja divljači i drugi poslovi u skladu sa Zakonom. Ukupna nadzirana površina iznosi 2163 hektara (uključuje 52 naselja)

- praćenje provedbe i isplata sredstava po Ugovorima o dodjeli financijskih sredstava u svrhu

provedbe programa/projekta OCD-a u području poljoprivrede u 2024. godini

- donesena je Odluka o načinu raspodjele raspoloživih sredstava namijenjenih financiranju programa i projekata u području koje provode udruge poljoprivrede za 2025. godinu i pripremljen Javni natječaj za sufinanciranje programa/projekata OCD-a u području poljoprivrede u 2025. godini

- po prijavi i/ili na zahtjev građana, a na temelju sklopljenih ugovora s komunalnim poduzećem Usluga Poreč d.o.o. provedeno je čišćenje i uklanjanje otpada na ukupno 12 poljoprivrednih zemljišta s područja Grada. Uklonjeno je nešto više od 2000 kilograma raznog miješanog komunalnog i glomaznog otpada. U izvještajnom je razdoblju pokošeno i izmalčano ukupno 12.916 m² poljoprivredne površine na području k.o. Nova Vas i k.o. Varvari

- i drugi poslovi.

1. **Poslovni prostori i stanovi**

Iz oblasti upravljanja i raspolaganja poslovnim prostornim i stanovima obavljali su se sljedeći poslovi:

- poslovi u domeni upravljanja poslovnim prostorima Grada Poreča- Parenzo (odluke, provedbe odluka, ugovori i svi poslovi vezani uz zakup gradskih poslovnih prostora),

- donošenje Odluka o raspolaganju nekretninama (stanovi i poslovni prostori)

- upravljanje i održavanje nekretnina (stanovi i poslovni prostori)

- Dovršetak rekonstrukcija stanova na adresama, Trg Marafor 5, Rajka Stipe 32 i Istarskog Razvoda 1.

- Priprema dokumentacije za dogradnju objekta na Gradskom kupalištu

- Rušenje bespravno izgrađenog objekta na Gradskom kupalištu i saniranje terena

- Preuzimanje posjeda nad nekretninama u neovlaštenom korištenju te priprema za adaptaciju i privođenje namjeni što je planirano tijekom 2025.

- i drugi poslovi.

1. **EU fondovi i razvojni projekti**

Aktivnosti vezane uz nacionalne i fondove EU-a, u nadležnosti Upravnog odjela za gospodarstvo i EU fondove, obuhvaćaju osmišljavanje, pripremu, kandidaturu i provedbu svih razvojnih projekata za Grad Poreč-Parenzo (u suradnji s drugim gradskim upravnim odjelima) te aktivnosti informiranja i educiranja institucija i udruga na području Grada Poreča-Parenzo.

Prijavljeni projekti i projekti u provedbi u izvještajnom razdoblju bili su (stanje na dan 31.12.2024. godine):

**1. Izgradnja zgrade dječjeg vrtića Nova Vas**

**Fond/natječaj**: Ministarstvo znanosti, obrazovanja i mladih, Osiguravanje infrastrukturnih uvjeta za povećanje dostupnosti ranog i predškolskog odgoja i obrazovanja

**Kratki opis projekta**: Izgradnjom područnog vrtića u Novoj Vasi, Grad Poreč-Parenzo će povećati dostupnost RPOO, odnosno omogućit će djeci iz Nove Vasi i okolnih područja pristup predškolskom odgoju, bliže mjestu stanovanja.

**Cilj projekta:** Opći cilj projekta je unaprijediti kvalitetu života obitelji i podržati razvoj ruralnih područja.

**Bespovratna sredstva**: 191.900,00 EUR

**Ukupna vrijednost projekta:** 5.625.000,00 EUR

**Status:** prijavljen.

**2.** **Antika na dlanu**

**Fond/natječaj:** Ministarstvo kulture i medija, Poziv „Inkluzivne usluge ustanova u kulturi“

**Kratki opis projekta**: Poreč, grad tisućljetne povijesti, čuva nasljeđe antičkog Rima kroz očuvani raster ulica koje vode do najstarijeg gradskog trga Marafor. Na trgu se nalazi Gradska knjižnica Poreč, jedinstvena u Hrvatskoj po čuvanju arheoloških nalaza integriranih u svoj prostor. Projekt „Antika na dlanu“ ima za cilj promicanje socijalne uključenosti ranjivih skupina kroz sudjelovanje u kulturno umjetničkim radionicama s fokusom na lokalnu antičku baštinu te jačanje kapaciteta zaposlenika ustanova u kulturi za provedbu inkluzivnih usluga.

**Cilj projekta:** promicati inkluziju ranjivih skupina.

**Intenzitet sufinanciranja:** 100 %

**Ukupna vrijednost:** 128.414,46 EUR

**Status:** prijavljen.

**3.Poduzetnički horizonti: poticanje kreativnosti i inovacija među mladima**

**Fond/natječaj:** Interreg SI-HR, Poziv za male projekte

**Kratki opis:** Projekt želi potaknuti uzajamno povjerenje i jačati povezanost, suradnju i podršku lokalnih zajednica kroz dugoročnu suradnju projektnih partnera. Aktivnosti projekta uključuju pripremu i održavanje dva prekogranična događanja, gdje će mladi imati priliku sudjelovati u obrazovnom programu, Hackathonu i terenskim posjetima uspješnim poduzetnicima.

**Cilj projekta:** Glavni cilj projekta je povećati svijest i poduzetničke kompetencije najmanje 400 mladih osoba iz Slovenije i Hrvatske kroz dva bilateralna prekogranična događanja.

**Intenzitet sufinanciranja:** 80 %

**Ukupna vrijednost:** 31.000,00 EUR

**Status:** prijavljen.

**4. Sufinanciranje projekta SUMMA**

**Fond/natječaj:** Fond za sufinanciranje provedbe EU projekata na regionalnoj i lokalnoj razini, Ministarstvo regionalnoga razvoja i fondova EU

**Kratki opis:** Dodjela sredstava Programa sufinanciranja provedbe EU projekata na regionalnoj i lokanoj razini korisnicima koji imaju sklopljen ugovor o dodjeli bespovratnih sredstava za provedbu EU projekata u sklopu programskog razdoblja 2021. – 2027. sufinanciranjem dijela vlastitog učešća korisnika bespovratnih sredstava.

**Intenzitet sufinanciranja:** 50 %

**Ukupna vrijednost projekta:** 68.544,00 EUR

**Status:** prijavljen.

**5. Sufinanciranje projekta SUTRA**

**Fond/natječaj:** Fond za sufinanciranje provedbe EU projekata na regionalnoj i lokalnoj razini, Ministarstvo regionalnoga razvoja i fondova EU

**Kratki opis:** Sufinanciranje vlastitog učešća za provedbu projekta SUTRA

**Cilj projekta:** Iskoristiti bespovratna sredstva Ministarstva regionalnoga razvoja i fondova Europske unije koja se dodjeljuju korisnicima koji imaju sklopljen Ugovor o dodjeli bespovratnih sredstava iz fondova EU.

**Intenzitet sufinanciranja:** 50 % vlastitog učešća u projektu.

**Ukupna vrijednost:** 36.300,00 EUR

**Status:** u provedbi.

**6. IZOBRAZBA POLAZNIKA DJEČJIH VRTIĆA O GOSPODARENJU OTPADOM**

**Fond/natječaj:** Fond za zaštitu okoliša i energetsku učinkovitost

**Kratki opis:** U okviru provedbe predmetnog projekta Grad Poreč-Parenzo planira organizirati obilazak porečkih vrtića kako bi se polaznicima predstavila bojanka na temu odvajanja otpada i očuvanja okoliša. Bojanka će se osmisliti kako bi na zabavan i edukativan način djeci približila važnost zaštite okoliša i odgovornog postupanja s otpadom. Djeca su naša budućnost i ključno je da od malih nogu usvoje navike koje će doprinijeti očuvanju našeg planeta. Očekujemo da će djeca s oduševljenjem prihvatiti bojanke i pokazati velik interes za temu zaštite okoliša. Kroz igru i bojanje, mališani će naučiti kako pravilno razvrstavati otpad i zašto je važno brinuti se za prirodu. Edukativna bojanka pomoći će najmlađima da od najranije dobi usvoje pravilne navike razdvajanja otpada. Uz bojanku djeci će se podijeliti set bojica, platnena torba i majica.

**Cilj projekta:** Razvoj ekološke svijesti građana od najranije dobi s ciljem razvoja navika koje će doprinijeti zaštiti okoliša.

**Intenzitet sufinanciranja:** 40 %

**Ukupna vrijednost:** 21.495,00 EUR.

**Status:** u provedbi.

**7. IZGRADNJA DJEČJEG VRTIĆA U NASELJU VARVARI**

**Fond/natječaj:** Izgradnja, dogradnja, rekonstrukcija i opremanje predškolskih ustanova – Prvi poziv, Ministarstvo znanosti i obrazovanja

**Kratki opis:** Grad Poreč-Parenzo razvio je projekt izgradnje dječjeg vrtića na području naselja Varvari kojim bi se za najmanje 128 djece s područja Poreča, pretežito iz prigradskih naselja pružio pristup kvalitetnom predškolskom odgoju. Mladim obiteljima osigurat će se poticaj za povećanjem obitelji te potrebni uvjeti za ostanak u prigradskim ruralnim dijelovima Poreča. Projekt predstavlja ulaganje kako u sadašnjost, tako i u budućnost, ulaganje u živote najmlađih sugrađana i mlade obitelji Poreča.

**Cilj projekta:** Izgraditi novi objekt dječjeg vrtića kapaciteta osam dnevnih boravaka za provedbu programa ranog i predškolskog odgoja.

**Bespovratna sredstva:** 1.452.518,42 EUR.

**Ukupna vrijednost:** 4.142.398,38 EUR.

**Status:** u provedbi.

**8. PRILAGODBA KLIMATSKIM PROMJENAMA 2023. – REVITALIZACIJA LOKVI I SADNJA STABALA I GRMOVA**

**Fond/natječaj:** Fond za zaštitu okoliša i energetsku učinkovitost

**Kratki opis:** Planirana je revitalizacija triju lokvi na području Grada, kao i sadnja više od 1000 novih stabala pinije, oleandra, listopadnih stabala i stabala lipe, te 1000 sadnica mediteranskog bilja karakterističnog za podneblje. Sadnja dodatnih stabala u urbanom području pridonijet će se i hlađenju zraka, osigurat će se stanište i zaštita, ali i hrana za biljke i životinje što će pozitivno utjecati na povećanje urbane biološke raznolikosti.

**Cilj projekta:** Povećati otpornost lokalne zajednice prema klimatskim promjenama i smanjiti ranjivost prirodnih sustava i društva na negativne utjecaje klimatskih promjena.

**Intenzitet sufinanciranja:** 80 %

**Ukupna vrijednost:** 234.867,00 EUR.

**Status:** u provedbi.

**9. NABAVA SPREMNIKA I KOMPOSTERA**

**Fond/natječaj:** Fond za zaštitu okoliša i energetsku učinkovitost

**Kratki opis:** Grad Poreč-Parenzo želi nastaviti s nabavom spremnika namijenjenih za selektivno prikupljanje otpada na javnim površinama - rivi, šetnicama, parkovima i dr. gdje se kreće velika koncentracija ljudi. Osim spremnika za selektivno prikupljanje otpada, nabaviti će se i komposteri od 300 litara, koji će se dijeliti građanima kako bi oni mogli nastaviti s praksom odvojenog prikupljanja biootpada i procesom kompostiranja. S obzirom na to da se kontinuirano provode i informativne i edukativne aktivnosti na temu odgovornog gospodarenja otpadom, potrebno je građanima osigurati uvjete da se u skladu s time i ponašaju.

**Cilj projekta:** Poticanje mjera odvojenog sakupljanja komunalnog otpada

**Intenzitet sufinanciranja:** 40 %

**Ukupna vrijednost:** 60.251,75 EUR.

**Status:** u provedbi.

**10. SUMMA - SUSTAINABLE MULTIMODAL MOBILITY IN ADRIATIC COSTAL AND HINTERLAND AREAS**

**Fond/natječaj:** INTERREG Italija – Hrvatska 2021 – 2027; prvi poziv za Standard projekte

**Kratki opis:** Grad Poreč-Parenzo će nabaviti novi električni minibus i na taj način uspostaviti uslugu javnog prijevoza u onim dijelovima grada u kojima trenutno ne postoji oblik javnog prijevoza. Nova autobusna linija povezivat će centar Poreča i nekoliko prigradskih naselja uz državnu cestu, do 15 km zaleđa. Provedbom aktivnosti omogućit će se nova usluga za više od 3000 stanovnika iz desetak prigradskih naselja. Uz mogućnost korištenja usluge javnog prijevoza, očekuje se smanjena količina osobnih automobila tijekom cijele godine, što pozitivno utječe na građane i turiste. Projektom se razvija inovativni koncept mobilnosti za prijevoz putnika, koji bi smanjio prometne gužve u urbanim središtima, poboljšao kvalitetu zraka i smanjio lokalne emisije CO2. Projekt se provodu u partnerstvu s još sedam hrvatskih i talijanskih partnera.

**Cilj projekta:** Smanjiti prometne gužve u urbanim središtima, poboljšati kvalitetu zraka i smanjiti lokalne emisije CO2.

**Intenzitet sufinanciranja:** 80 %

**Vrijednost projekta na nivou partnerstava:** 2.611.664, 06 EUR.

**Vrijednost projekta za Grad Poreč-Parenzo:** 342.720,00 EUR.

**Status:** u provedbi.

**11. SUFINANCIRANJE PROJEKTA PUNa TORBA ZAJEDNIŠTVA I.**

**Fond/natječaj:** Fond za sufinanciranje provedbe EU projekata na regionalnoj i lokalnoj razini, Ministarstvo regionalnoga razvoja i fondova EU

**Kratki opis:** Dodjela sredstava Programa sufinanciranja provedbe EU projekata na regionalnoj i lokanoj razini korisnicima koji imaju sklopljen ugovor o dodjeli bespovratnih sredstava za provedbu EU projekata u sklopu programskog razdoblja 2021. – 2027. sufinanciranjem dijela vlastitog učešća korisnika bespovratnih sredstava. Dodjelom sredstava sufinancirat će se vlastito učešće Grada Poreča-Parenzo i partnera na projektu Grad Rovinja-Rovigno za školsku godinu 23/24. Cilj projekta je osiguranje inkluzivnog obrazovanja, povećanje socijalne uključenosti i integracije 47 učenika s teškoćama u razvoju u redovne i posebne programe u osnovnoškolskim odgojno-obrazovnim ustanovama na području gradova osnivača Poreča i Rovinja kroz osiguranje podrške 47 pomoćnika u nastavi za školsku godinu 2023/2024.**Intenzitet sufinanciranja:** 50 %

**Ukupna vrijednost projekta:** 312.234,36 EUR.

**Vrijednost učešća Grada Poreča-Parenzo**: 69.383,30EUR.

**Iznos odobrenog sufinanciranja MRRFEU:** 34.691,65 EUR.

**Status:** u provedbi.

**12. ADAPTACIJA I OPREMANJE SPORTSKO-REKREACIJSKOG CENTRA VELI JOŽE**

**Fond/natječaj:** Ministarstvo turizma i sporta, Javni poziv za iskaz interesa za sufinanciranje izgradnje, obnove, održavanja i opremanja i rekonstrukcije sportskih građevina u 2024. godini.

**Kratki opis:** Projektom je predviđena zamjena rasvjete, adaptacija svlačionica, kabineta i prenamjena spremišta u klupski prostor za manje klubove, nabava viseće kuglane za osobe s invaliditetom.

**Cilj projekta**: Opći cilj projekta obuhvaća obnovu, održavanje, opremanje i rekonstrukciju sportske dvorane Veli Jože kako bi se povećao broj uređenih sportskih građevina za jedan, čime će se ispuniti jedan od osnovnih preduvjeta razvoja sporta na području Grada Poreča. Projektom opremanja sportske dvorane Veli Jože u 2024. godini planirana je zamjena rasvjetnih tijela kojom će se postići značajne uštede u potrošnji električne energije i do 82 % u glavnoj dvorani te do 52% u dvorani s boćalištem. Uz to, projektom će se adaptirati 5 svlačionica, 4 kabineta profesora smještenih u prizemlju dvorane i kancelarija koja trenutno služi kao spremište snowboard kluba, a smještena je na 1. katu sportske dvorane te će se ona adaptacijom prenamijeniti u radni prostor za više manjih sportskih klubova koji trenutno ne raspolažu klupskim prostorom.

**Intenzitet sufinanciranja:** 44 %

**Ukupna vrijednost projekta:** 322.630,20 EUR

**Status:** u provedbi.

**13.**  **ENERGETSKA OBNOVA KOMPLEKSA ZGRADA ZAVIČAJNOG MUZEJA POREŠTINE**

**Fond/natječaj:** Energetska obnova zgrada sa statusom kulturnog dobra, Ministarstvo kulture i medija

**Kratki opis:** Projektom predviđene mjere energetske obnove uključuju zamjenuvanjske stolarije, zamjenu sustava grijanja i hlađenja ugradnjom dizalice topline te sustavom klimatizacije prostora, prilagodbu elektroinstalacija, zamjenu sustava rasvjete energetski učinkovitom LED rasvjetom, povećanje sigurnosti zgrade u slučaju požara, osiguranje zdravih unutarnjih klimatskih uvjeta, instalaciju vodovoda i kanalizacije te sanitarija s posebnim naglaskom na uštedu potrošnje vode.

**Cilj projekta:** Energetskom obnovom kompleksa zgrada Zavičajnog muzeja Poreštine u Poreču, trenutno u energetskom razredu D, ostvarit će se poboljšanje energetskih svojstava zgrade, a implementacijom više mjera moguće su uštede do 77 % Eprim i 12 % Qhnd, uz smanjenje emisije CO2 od 77 %, a očekivani energetski razred može biti A.

**Intenzitet sufinanciranja:** 100 % prihvatljivih troškova.

**Ukupna vrijednost projekta:** prihvatljivi troškovi 921.717,88 EUR i neprihvatljivi troškovi 165.605,75 EUR

**Status:** u provedbi.

**14. FU-TOURISM - FUTURE-READY BUSINESS SUPPORT ECOSYSTEM FOR TOURISM SME TRANSITION TO GREEN AND DIGITAL RESILIENCE**

**Fond/natječaj:** Single Market Programme (SMP COSME)

**Kratki opis:** FU-TOURISM je projekt koji osnažuje mala i srednja poduzeća u turizmu da napreduju u zelenoj i digitalnoj eri. Stvaranjem mreže organizacija za podršku poslovanju u šest europskih zemalja, FU-TOURISM pruža financiranje i stručnu podršku za provedbu poduzetničkih projekata koji imaju za cilj transformirati turističke prakse. FU-TOURISM pomaže poduzetnicima u turizmu da postanu održiviji, otporniji i inovativniji, dok istovremeno doprinose Europskom zelenom planu i Jedinstvenom digitalnom tržištu.

**Cilj projekta**: Povećana otpornost i konkurentnost malih i srednjih poduzeća u turizmu putem boljeg prihvaćanja načela i praksi održivosti, inovacija i digitalizacije

**Intenzitet sufinanciranja:** 90 % za operativne troškove i 100 % za financijsku potporu trećim stranama (tzv. kaskadno financiranje)

**Ukupna vrijednost projekta:** 3 999 998,98 EUR za cijeli konzorcij; 485.190,17 EUR za Grad Poreč-Parenzo

**Status:** u provedbi.

**15. Edukativne aktivnosti za djecu predškolske dobi i djecu od I. do IV. razreda osnovne škole**

**Fond/natječaj:** Pilot projekt javnog poziva jedinicama lokalne samouprave za sufinanciranje provedbe edukativnih, kulturnih i sportskih aktivnosti djece predškolske dobi i djece od I. do IV. razreda osnovne škole, Ministarstvo demografije i useljeništva

**Kratki opis:** Projekt će omogućiti da se u suradnji s Centrom Pozitron organiziraju STEAM aktivnosti za djecu predškolske dobi i djecu od I. do IV. Osnovne škole. Aktivnosti bi trajale 9 mjeseci te bi kroz četiri ciklusa uključile 144 korisnika - 48 djece predškolske dobi (12 polaznika po ciklusu, 4 ciklusa) i 96 djece od I. do IV. razreda osnovne škole (24 polaznika po ciklusu, 4 ciklusa).

**Cilj projekta**: Financijsko rasterećenje obitelji s predškolskom i osnovnoškolskom djecom te poticanje jednakog uključivanja i povećanja obuhvata djece koja sudjeluju u edukativnim, kulturnim i sportskim aktivnostima na području cijele Republike Hrvatske, što pridonosi njihovom cjelokupnom razvoju i obrazovanju.

**Intenzitet sufinanciranja:** 100 %

**Ukupna vrijednost projekta:** 35.000,00 EUR

**Status:** u provedbi.

**16. Parenzana - uređenje vijadukta Sabadin**

**Fond/natječaj:** Ministarstvo turizma i sporta, Javni poziv za dodjelu bespovratnih sredstava za razvoj javne turističke infrastrukture u 2024. godini

**Kratki opis:** U okviru ovog projekta Istarska županija planira urediti biciklistički i pješački put Parenzana, konkretno gornji trup vijadukta Sabadin, dok će Grad Poreč-Parenzo u svojstvu partnera na k.č. 6043/1 k.o. Poreč postaviti pametnu klupu kako bi se dodatno podigla atraktivnost staze. Klupa će biti opremljena s dva nosača i pametnim punjačima za e-bicikle, kao i sa zračnim kompresorom i visokokvalitetnim kompletom alata koji će odgovoriti na sve potrebe korisnika. Pametna klupa podržava obnovljive izvore energije te će koristiti solarnu energiju za punjenje baterija.

**Cilj projekta**: Povećati atraktivnost pješačko-biciklističke staze Parenzana.

**Intenzitet sufinanciranja:** 100 %

**Ukupna vrijednost projekta:** 6.123,75 EUR za nabavu jedne pametne klupe.

**Status:** u provedbi.

**17. Sanacija krovišta sportske dvorane Veli Jože**

**Fond/natječaj:** Javni poziv za dodjelu financijske potpore jedinicama lokalne samouprave za

izgradnju, održavanje i opremanje sportskih objekata iz Proračuna Istarske županije u 2024. godini

**Kratki opis:** Djelomična sanacija dijela ravnog krova prednjeg dijela sportske dvorane Veli Jože i dijela ravnog krova boćališta, zbog propuštanja vode u prostore dvorane.

**Cilj projekta**: sanacija, rekonstrukcija, adaptacija sportskog objekta ili dijela objekta.

**Intenzitet sufinanciranja:** 15,3 %

**Ukupna vrijednost projekta:** 49.000,00 EUR

**Status:** u provedbi.

**7. Zaključak**

Upravni odjel za gospodarstvo i EU fondove je u izvještajnom razdoblju izvršio zadaće i obavio poslove radi kojih je ustrojen.

U daljnjem periodu potrebno je, primjenom važećih propisa i upravne struke, poraditi na daljnjem unapređenju organizacije i osposobljenosti službenika, naročito radi smanjenja broja službenika zbog dužih bolovanja, rodiljnih i roditeljskih dopusta i iz drugih razloga te radi osuvremenjivanja rada upravnih tijela. Potrebno je popuniti upražnjena radna mjesta sukladno planu prijema u službu, da bi se moglo redovito obavljati poslove Upravnog odjela prema standardima postavljenima gradskim i drugim propisima.

Kada je riječ o razvojnim projektima u planu je nastaviti planirati i pripremati projekte te ih prijavljivati na razne natječaje u cilju dobivanja bespovratnih sredstava i stvaranja nove vrijednosti u lokalnoj zajednici koja predstavlja dodanu vrijednost i za gospodarski razvoj Poreča. Također, Grad će nastaviti brojnim mjerama i aktivnostima biti jedan od glavnih dionika razvoja gospodarstva i partner poduzetnicima, poljoprivrednicima i investitorima.

Prilog: tabela kao u tekstu

S poštovanjem,

**PROČELNICA**  **dr.sc. Morena Mičetić, dipl.** **oec.**

**UPRAVNI ODJEL ZA GOSPODARSTVO I EU FONDOVE - pregled propisanih i popunjenih radnih mjesta sa stanjem 31.12.2024.**

|  |  |  |  |  |
| --- | --- | --- | --- | --- |
| **Naziv radnog mjesta** | **Stručna sprema** | **Propisani broj izvršitelja** | **Popunjena radna mjesta** | **Službenici-namještenici** |
| PROČELNIK | **VSS** | **1** | **1** | **Morena Mičetić** |
| VODITELJ ODSJEKA ZA GOSPODARSTVO I POLJOPRIVREDU | **VSS** | **1** | **1** | **Maja Stražić** |
| VIŠI STRUČNI SURADNIK ZA GOSPODARSTVO | **VSS** | **2** | **2** | **Anita Lakošeljac**  **Matea Kodan** |
| STRUČNI SURADNIK ZA GOSPODARSTVO | **VŠS** | **1** | **1** | **Igor Veselinović** |
| VIŠI STRUČNI SURADNIK ZA POLJOPRIVREDU | **VSS** | **1** | **0** |  |
| VODITELJ ODSJEKA ZA EU FONDOVE I RAZVOJNE PROJEKTE | **VSS** | **1** | **1** | **Dunja Babić Šolar** |
| VIŠI SAVJETNIK ZA EU FONDOVE I RAZVOJNE PROJEKTE | **VSS** | **1** | **-** |  |
| VIŠI STRUČNI SURADNIK ZA EU FONDOVE I RAZVOJNE PROJEKTE | **VSS** | **2** | **1** | **Igor Kukić** |
| **UKUPNO** |  | **10** | **7** |  |

**IZVJEŠĆE**

**o radu Upravnog odjela za komunalni sustav**

**za period od 1.7. do 31.12.2024. godine**

Ovo Izvješće ima za cilj prikazati rad Upravnog odjela za komunalni sustav u razdoblju od 01. srpnja do 31. prosinca 2024. godine. Cilj izrade izvješća je predočiti važnije aktivnosti u izvještajnom razdoblju, a vođen načinom izvješćivanja prema ISO standardu za izvješćivanja na lokalnoj razini. Sukladno navedenom isti sadrži pet dijelova i to:

1. Najvažnije aktivnosti u izvještajnom razdoblju
2. Organizacijska struktura i nadležnosti
3. Akti Gradskog vijeća i Gradonačelnika
4. Ciljevi i zadaci
5. Realizacija neposrednih zadataka
6. **NAJVAŽNIJE AKTIVNOSTI U IZVJEŠTAJNOM RAZDOBLJU**

Kao najvažnije aktivnosti u izvještajnom je razdoblju bitno istaknuti realizaciju prihoda (od komunalne naknade, komunalnog doprinosa, spomeničke rente, poreza na korištenje javnih površina) i rashoda Proračuna Grada Poreča – Parenzo u dijelu koji se odnosi na Upravni odjel za komunalni sustav – realizacija Programa održavanja i Programa gradnje objekata i uređaja komunalne infrastrukture, ali i ostalih poslova iz oblasti Upravnog odjela.

1. **ORGANIZACIJSKA STRUKTURA I NADLEŽNOSTI**

Upravni odjel za komunalni sustav organiziran je sukladno važećim aktima Grada Poreča – Parenzo.

Temeljem Odluke o ustrojstvu upravnih tijela Grada Poreča („Službeni glasnik Grada Poreča – Parenzo“ br. 05/18) Upravni odjel za komunalni sustav sastoji se od:

1. Odsjeka za operativu komunalnog sustava,
2. Odsjeka za upravno administrativne poslove i
3. Odsjeka za prometno i komunalno redarstvo u čijem su sastavu:
   1. Odjeljak za prometno redarstvo i
   2. Odjeljak za komunalno redarstvo.

Sukladno Pravilniku o unutarnjem redu upravnih tijela Grada Poreča („Službeni glasnik Grada Poreča – Parenzo“ broj 08/21 i 09/22) u Upravnom odjelu za komunalni sustav popunjena su 22 radna mjesta i to kako slijedi:

Pročelnik – Marino Poropat

Administrativni tajnik – Oriana Miloš

1. ODSJEK ZA OPERATIVU:
   1. Voditeljica Odsjeka za operativu kom. sustava - Jasmina Vinkerlić Petrović
   2. Viši savjetnik za izgradnju i održavanje kom. infrastrukture - Dalibor Radešić
   3. Savjetnica za izgradnju i održavanje kom. infrastrukture - Barbara Pavušek Basanić
   4. Viša stručna suradnica za održavanje javnih površina (vježbenik) - Veronika Bronić
   5. Stručni suradnik za promet i ostale komunalne poslove - Zoran Hatman
   6. Stručni suradnik za izgradnju i održavanje kom. infrastrukture - Alen Radić
   7. Stručni suradnik za izgradnju i održavanje kom. infrastrukture - Ivica Ereiz do 27.08.2024.
   8. Stručni suradnik za javnu rasvjetu i elektroenergetiku - Slavko Sinožić
   9. Referent za izgradnju i održavanje kom. infrastrukture - Nikola Radenović
   10. Referent za izgradnju i održavanje kom. infrastrukture - Đanino Ćurko do 17.07.2024.
2. ODSJEK ZA UPRAVNO ADMINISTRATIVNE POSLOVE
   1. Voditeljica Odsjeka za upravno administrativne poslove - Ivana Blašković Šimić
   2. Viši stručni suradnik za imovinsko pravne poslove - Davor Poropat
   3. Viša stručna suradnica za imovinsko pravne poslove - Mia Milinković
   4. Viša stručna suradnica za imovinsko-pravne poslove i pripremu izgradnje - Kristina Matić
   5. Viša stručna suradnica za imovinsko-pravne poslove– Petra Tripar
   6. Stručna suradnica za komunalne poslove – Natali Grubica

1. ODSJEK ZA PROMETNO I KOMUNALNO REDARSTVO:
   1. Voditeljica Odsjeka za komunalno i prometno redarstvo - Ivana Frleta

3.1.2. Stručna suradnica za vođenje prekršajnog postupka - Patricija Vizec Ljubešić

3.1.3. Odjeljak za prometno redarstvo:

3.1.3.1. Referent - prometni redar - Goran Brođanac

3.1.3.2. Referent - prometni redar - Luka Mandić do 11.10.2024.

3.1.4. Odjeljak za komunalno redarstvo:

3.1.4.1. Voditelj Odjeljka za komunalno redarstvo – Marko Ukota

3.1.4.4. Referent - komunalni redar - Ivan Grgat

3.1.4.5. Referent - komunalni redar - Antonio Crevato

**III. AKTI GRADSKOG VIJEĆA I GRADONAČELNIKA**

U izvještajnom su razdoblju iz oblasti predmeta o kojima zaključke i druge akte donosi Gradonačelnik pripremljeni materijali za 36 akata (Zaključci, Odluke, Programi).

Iz oblasti o kojima odluke donosi Gradsko vijeće pripremljeni su materijali i nacrti za 5 akata (Odluke, Programi i dr.).

**IV. CILJEVI I ZADACI**

Ciljevi Upravnog odjela za komunalni sustav utvrđeni su Odlukom o ustrojstvu upravnih tijela Grada Poreča - Parenzo, a sve u svrhu provedbe svakodnevnih radnih zadataka i aktivnosti te realizacije Proračuna Grada Poreča - Parenzo, što podrazumijeva obavljanje slijedećih poslova po pojedinim Odsjecima:

Odsjek za operativu obavlja poslove koji se odnose na:

* uređenja naselja,
* poboljšanje kvalitete stanovanja,
* izgradnju objekata i uređaja komunalne infrastrukture i izgradnju ostalih građevina za koje je Grad Poreč - Parenzo investitor i ishođenje uporabnih dozvola,
* održavanje zelenih površina i opreme na tim površinama,
* čišćenje javno-prometnih površina, mora i plaža, dezinsekciju, dezinfekciju i deratizaciju,
* održavanje javnih objekata,
* održavanje komunalne infrastrukture,
* održavanje autobusnih čekaonica,
* održavanje objekata zajedničke komunalne potrošnje, prometnica, javnih pješačkih komunikacija,
* razrez i naplatu komunalnog doprinosa,
* razrez i naplatu naknade za zadržavanje nezakonito izgrađenih zgrada,
* planiranja, analize i uređenja prometa i
* ostale slične poslove.

Odsjek za upravno administrativne poslove obavlja poslove koji se odnose na:

* dodjelu koncesija za obavljanje komunalnih djelatnosti,
* razrez i naplatu komunalne naknade,
* razrez i naplatu spomeničke rente,
* provedbu postupaka za dodjelu na korištenje javnih površina,
* utvrđivanje podataka za razrez prihoda (reklame, ugostiteljske terase, trgovački sadržaji na javnim površinama),
* izvlaštenja,
* izrada prijedloga i nacrta za donošenje odluka viših tijela (odluke, pravilnici, zaključci i ostalo)
* ostale slične poslove.

U Odsjeku za prometno i komunalno redarstvo:

Odjeljak za prometno redarstvo obavlja poslove:

* upravljanje i nadzor cestovnim prometom iz nadležnosti prometnog redarstva (nadzor prometa u mirovanju i općenito prometne discipline),
* izricanje kazni,
* izdavanje naloga za premještaj nepropisno parkiranih vozila,
* predlaganje i pokretanje prekršajnih postupaka,
* ostale slične poslove.

Odjeljak za komunalno redarstvo obavlja poslove:

* održavanja komunalnog reda iz nadležnosti komunalnog redarstva i drugih propisa za koje su ovlašteni,
* izricanje mandatnih kazni,
* predlaganje i pokretanje prekršajnih postupaka,
* ostale slične poslove.

Osim navedenih poslova, Upravni odjel za komunalni sustav, izrađuje dokumente pri neposrednoj provedbi važećih zakonskih odredbi, odluka i drugih općih akata Gradskog vijeća i Gradonačelnika, te osigurava njihovo provođenje, prati stanje za područje svoje nadležnosti i o tome izvješćuje gradska tijela, priprema nacrte odluka i drugih općih akata koje donosi Gradsko vijeće, prijedloge akata koje donosi Gradonačelnik, izvještaje, analize i druge materijale iz svog djelokruga za potrebe Gradskog vijeća i Gradonačelnika, pruža stručnu i drugu pomoć članovima Gradskog vijeća i njihovih radnih tijela te građanima i pravnim osobama u okviru prava i ovlasti Grada, podnosi izvještaj gradskim tijelima o svom radu. Službenici obavljaju i druge poslove prema ukazanoj potrebi.

**V. REALIZACIJA NEPOSREDNIH ZADATAKA**

Jedan od prioriteta Upravnog odjela za komunalni sustav su realizacija prihoda i rashoda Proračuna Grada .Poreča – Parenzo te poslovi sukladno Odluci o ustrojstvu upravnih tijela Grada Poreča - Parenzo. Realizacija zadataka u izvještajnom razdoblju biti će prikazana kroz realizaciju proračunskih stavki te kroz administrativne pokazatelje.

1. **Prihodi**

U izvještajnom razdoblju ukupno zaduženje temeljem razrezanih obaveza iznosi 2.765.153,59 EUR, dok je ukupno naplaćeno 3.670.985,12 EUR. Najznačajniji prihodi u izvještajnom razdoblju ostvareni su od komunalne naknade i iznose 1.526.537,86 EUR, a u izvještajnom je periodu zaduženo 1.151.039,91 EUR. Od komunalnog doprinosa u izvještajnom je periodu razrezano 1.218.911,01 EUR, a naplaćeno 1.349.532,43 EUR. Od poreza na korištenje javnih površina od razrezanih 234.009,23 EUR naplaćeno je 626.230,13 EUR. Prihod od prometnih prekršajnih kazni iznosi 74.116,77 EUR, dok zaduženje za isti period iznosi 74.116,79 EUR. Od spomeničke rente naplaćeno je 60.118,90 EUR, a odnosi se na udio Grad od 60%. Gradske prekršajne kazne zadužene su u iznosu od 24.790,16 EUR, a naplaćeno je 22.996,13 EUR. Prihod od naknade za zadržavanje nezakonito izgrađenih zgrada u prostoru iznosi 531,84 EUR, a odnosi se na udio Grad od 60%. Zaduženje za naknade za autotaksi i ostale oblike prijevoza iznosi 1.250,90 EUR od čega je u izvještajnom razdoblju naplaćeno 10.959,03 EUR.

|  |  |  |
| --- | --- | --- |
| **Naziv prihoda** | **Zaduženje** | **Naplaćeno** |
| Komunalna naknada | 1.151.039,91 | 1.526.537,86 |
| Komunalni doprinosi | 1.218.911,01 | 1.349.532,43 |
| Porez na korištenje javnih površina | 234.009,23 | 626.230,13 |
| Prihod od prometnih prekršajnih kazni | 74.116,79 | 74.116,77 |
| Prihodi od spomeničke rente – 60% | 60.503,75 | 60.118,90 |
| Gradske prekršajne kazne | 24.790,16 | 22.996,13 |
| Naknada za autotaksi prijevoz | 1.250,90 | 10.959,03 |
| Naknada za zadržavanje nezakonito izgrađene zgrade u prostoru – 60% | 531,84 | 493,87 |
| Ukupno: | 2.765.153,59 | 3.670.985,12 |

1. **Rashodi**

Realizacija Proračuna Upravnog odjela tijekom izvještajnog razdoblja od 01. srpnja do 31. prosinca 2024. godine prikazana je u slijedećoj tabeli:

|  |  |  |  |  |
| --- | --- | --- | --- | --- |
| **Red.**  **br.** | **Naziv** | **Proračun**  **2024.** | **Realizacija za izvještajno razdoblje** | **Indeks**  **%** |
| 1. | Upravni odjel za komunalni sustav | 12.937.190,00 | 6.234.741,68 | 48,19 |
| 2. | Javna uprava i administracija | 925.650,00 | 422.372,48 | 45,63 |
| 3. | Održavanje komunalne infrastrukture | 4.187.570,00 | 2.902.153,75 | 69,30 |
| 4. | Građenje komunalne infrastrukture | 6.663.580,00 | 2.883.626,23 | 43,27 |
| 5. | Ostala infrastruktura | 1.160.390,00 | 26.589,22 | 2,29 |

Proračun Upravnog odjela za komunalni sustav za 2024. godinu iznosi 12.937.190,00 EUR od čega je u izvještajnom razdoblju realiziralo ukupno 6.234.741,68 EUR kuna odnosno 48,19%.

Najveći dio sredstava utrošen je unutar Odsjeka za operativu i to radi realizacije Programa održavanja i Programa građenja komunalne infrastrukture.

Program održavanja komunalne infrastrukture uključuje poslove i rashode na održavanju javne rasvjete, cesta, nogostupa i putova, čistoće i pometanja ulica, održavanja zelenih površina i parkova te sustava oborinske odvodnje. Proračunom za 2024. godinu za provedbu tog Programa planirano je 4.187.570,00 EUR od čega je u izvještajnom razdoblju realizirano 2.902.153,75 EUR odnosno 69,30 %.

Radi realizacije Programa građenja komunalne infrastrukture koji uključuje poslove i rashode na izgradnji javne rasvjete, rekonstrukciji cesta, nogostupa i putova, komunalnim akcijama i komunalnom opremanju, odvodnji i pročišćavanju oborinskih voda, izradi projektne dokumentacije od ukupnog godišnjeg iznosa od 6.663.580,00 EUR, tijekom druge polovice 2024. godine realizirano je 43,27% odnosno 2.883.626,23 EUR. Za realizaciju Programa ostale infrastrukture od planiranih 1.160.390,00 EUR, realizirano je 26.589,22 EUR odnosno 2,29%.

Za istaknuti su neke od investicija sa prikazom osnovnih podataka:

|  |  |  |
| --- | --- | --- |
| **Br.** | **Naziv** | **Vrijednost** |
|  | Infrastruktura zone Buići Žbandaj | 768.161,68 |
|  | Rekonstrukcija cesta, nogostupa i puteva | 611.093,67 |
|  | Izgradnja javne rasvjete | 331.418,18 |
|  | Parkiralište u ulici Bruno Valenti | 239.578,60 |
|  | Rekonstrukcija Pučkog trga u Červar Portu | 137.937,84 |
|  | Raskrižje Vlašića - Vrsarska | 124.128,63 |
|  | Imovinsko-pravni odnosi vezani za izgradnju cesta i javno prometnih površina | 114.202,67 |
|  | Sadnja stabala i mediteranskog bilja | 108.671,25 |
|  | Rekonstrukcija javne rasvjete Obala dr. Ante Šonje | 105.836,35 |
|  | Uređenje gradskih plaža | 66.664,11 |
|  | Rekonstrukcija javne rasvjete Červar Porat | 61.125,00 |
|  | Modernizacija semafora kod INE | 56.531,98 |
|  | Revitalizacija lokvi | 52.337,50 |
|  | Supstitucija lampi javne rasvjete | 48.425,63 |
|  | Izrada projekata za komunalnu infrastrukturu | 41.594,75 |
|  | Rekonstrukcija D302 - ulaz Varvari | 31.628,14 |
|  | Nabava opreme za komunalno i prometno redarstvo | 26.874,69 |
|  | Prometnica Gornji Špadići - škola Finida | 25.715,05 |
|  | Uređenja po naselju - komunalne akcije | 21.307,50 |
|  | Evidentiranje nerazvrstanih cesta | 20.979,41 |
|  | Sufinanciranje izgradnje ŽCGO Kaštijun | 20.701,34 |
|  | Teretane na otvorenom | 19.445,00 |
|  | Geodetski radovi za komunalnu infrastrukturu | 18.850,00 |
|  | Rekonstrukcija Trga Marafor | 10.949,64 |
| UKUPNO: | | 3.064.158,61 |

1. **Administrativni pokazatelji**

Od 01. srpnja do 31. prosinca 2024. godine Upravni odjel za komunalni sustav je zaprimio/pokrenuo po službenoj dužnosti ukupno 4699 predmeta, od čega 3004 neupravnih i 1695 upravnih predmeta.

Od ukupno zaprimljenih/pokrenutih predmeta riješeno je 4526 predmeta, odnosno 96,32 %, a u radu je 173 predmeta.

|  |  |  |  |  |
| --- | --- | --- | --- | --- |
| **Predmet** | **Zaprimljeno** | **Riješeno** | **U radu** | **Index**  **%** |
| NEUPRAVNI PREDMETI  (razni dopisi, suglasnosti, odobrenja, bagatelna nabava, javna nabava, prometni prekršaji i dr.) | 3004 | 2894 | 110 | 96,34 |
| UPRAVNI PREDMTI  (rješenja o korištenju javne površine, komunalnom doprinosu, komunalnoj naknadi, spomeničkoj renti, naknadi za zadržavanje nezakonite zgrade u prostoru, žalbe i prigovori, ovrhe i dr.) | 1695 | 1632 | 63 | 96,28 |
| UKUPNO: | 4699 | 4526 | 173 | 96,32 |

**KOMENTAR ADMINISTRATIVNIH POKAZATELJA**

* + - 1. **Komunalna naknada**

Rješenja o komunalnoj naknadi

U izvještajnom razdoblju izdano je ukupno 401 rješenja o komunalnoj naknadi.

Stranke su podnijele ukupno 20 žalbi ili prigovora na rješenje o komunalnoj naknadi.

Ovrhe komunalne naknade

U izvještajnom razdoblju izdano je ukupno:

- 659 rješenja o ovrsi komunalne naknade,

- 154 rješenja o dovršetku ovrhe,

- 23 rješenja o obustavi ovrhe.

* + - 1. **Spomenička renta**

U izvještajnom razdoblju izdano je ukupno 14 rješenja o spomeničkoj renti.

Ovrha spomeničke rente

* 21 rješenje o ovrsi spomeničke rente,
* 3 rješenja o dovršetku ovrhe spomeničke rente.

U tekućem periodu plan aktivnosti biti će usmjeren ka što bržoj realizaciji naplate po tekućim i novim predmetima te rješavanju i naplati predmeta iz prošlog izvještajnog razdoblja.

* + - 1. **Komunalni doprinos**

Rješenja

U izvještajnom razdoblju izdano je ukupno 58 rješenja, kojim se utvrđuje obveza plaćanja komunalnog doprinosa. Prema rješenjima izdanim u izvještajnom razdoblju obveznicima je određeno financijsko zaduženje od ukupno 1.218.911,01 EUR.

Ovrha komunalni doprinos

U izvještajnom razdoblju izdano je ukupno:

* 9 rješenje o ovrsi komunalnog doprinosa,
* 17 rješenja o dovršetku ovrhe komunalnog doprinosa.
  + - 1. **Legalizacija – naknada za zadržavanje nezakonito izgrađene zgrade u prostoru**

U izvještajnom razdoblju izdano je 3 rješenja o obvezi plaćanja naknade za zadržavanje nezakonito izgrađene zgrade u prostoru uz zaduženje od 531,84 EUR.

* + - 1. **Autotaksi prijevoz na području Grada Poreča-Parenzo**

U izvještajnom razdoblju izdano je ukupno 13 rješenja o obavljanju i obnovi dozvole za autotaksi prijevoz na području Grada Poreča-Parenzo:

- 13 rješenja o obavljanju autotaksi prijevoza i izdavanju dozvola

- 13 dozvola za obavljanje autotaksi prijevoza

- 13 zaključaka o dopuni zahtjeva

* + - 1. **Javne površine**

Natječaji

U izvještajnom razdoblju raspisano je 9 natječaja za dodjelu javnih površina i to:

* javnog natječaja za dodjelu javne površine za postavu privremenih ugostiteljskih i trgovačkih sadržaja te zabavnih radnji u sklopu organizacije fešte "Rokova 2024" u Novoj Vasi KLASA: 363-01/24-01/164 URBROJ: 2163-6-05/22-24-1 od dana 25.07.2024. godine,
* javnog natječaja za dodjelu javne površine za postavu privremenih ugostiteljskih i trgovačkih sadržaja u sklopu organizacije sportske manifestacije "Istria 300" KLASA: 363-01/24-01/167 URBROJ: 2163-6-05/22-24-1 od dana 01.08.2024. godine,
* javnog natječaja za dodjelu javne površine za prodaju kestena i kokica na Trgu slobode u Poreču KLASA: 363-01/24-01/180 URBROJ: 2163-6-05/22-24-1 od dana 17.0.2024. godine,
* javnog natječaja za dodjelu javne površine na Trgu Matije Gupca – Advent u Poreču, KLASA: 363-01/24-01/188 URBROJ: 213-6-05/22-24-1 od dana 31.10.2024. godine,
* javnog natječaja za dodjelu javne površine za postavu privremenih ugostiteljskih sadržaja u sklopu organizacije dočeka Nove 2025. godine na Trgu slobode KLASA: 363-01/24-01/219 URBROJ: 2163-6-05/22-24-1 od dana 05.12.2024. godine,
* javnog natječaja za dodjelu javne površine za prodaju voća i povrća KLASA: 363-01/24-01/182 URBROJ: 2163-6-05/22-24-1 od dana 05.12.2024. godine,
* javnog natječaja za dodjelu javne površine na gradskoj rivi – „Tunalicious“ u Poreču KLASA: 363-01/24-01/160 URBROJ: 2163-6-05/22-24-1 od dana 18.07.2024. godine,
* javnog natječaja za dodjelu javne površine u Parku Olge Ban – „Vinski grad“ u Poreču KLASA: 363-01/24-01/178 URBROJ: 2163-6-05/22-24-1 od dana 10.09.2024. godine
* javnog natječaja za dodjelu javne površine za postavu privremenih ugostiteljskih sadržaja i prodaju slastica u sklopu organizacije fešte "Sveta Marija Mala" u Baderni KLASA: 363-01/24-01/174 URBROJ: 2163-6-05/22-24-1 od dana 22.08.2024. godine.

Komisija za poslovne prostore i javne površine

U izvještajnom razdoblju održana je 1 sjednica Komisije za poslovne prostore i javne površine pri čemu je sastavljen 1 zapisnik i riješeno ukupno 37 predmeta pristiglih na odlučivanje Komisiji.

Rješenja

Upravni predmeti:

- 137 rješenja za korištenje javne površine

- 12 rješenja za izvođenje građevinskih radova

Odobrenja

* 0 odobrenja za korištenje javne površine

Neupravni predmeti:

* 61 dopis razni (povrat jamčevine, očitovanje, suglasnost, postava bankomata, zatvaranje ceste..)
  + - 1. **Naknada štete**

U izvještajnom razdoblju rješavani su predmeti u vezi naknade štete (2 zahtjeva za naknadu štete, dopisi dostava podataka, dopisi dostava odgovora, dopisi dostava očitovanja, tražnje mišljenja i e-dopisi Interpartes d.o.o., Croatia osiguranje).

* + - 1. **Naknada za uređenje voda - NUV**

U izvještajnom razdoblju izdano je ukupno 397 rješenja, od toga za :

- poslovni prostor - 56

- stambeni prostor - 341

- pristiglih žalbi ili prigovora - 1

* + - 1. **Sudski postupci**
* 2 prijedloga za brisanje založnog prava na nekretnini
  + - 1. **Izvlaštenja**
* trenutno je u radu 6 predmeta za izvlaštenje nekretnina te 3 predmeta za rješavanje imovinskopravnih odnosa (privatne osobe i Republike Hrvatska)

1. **Prometno redarstvo**

|  |  |  |
| --- | --- | --- |
| **Red. br.** | **Radnja ili aktivnost** | **Broj** |
| 1. | Pokrenuti obavezni prekršajni nalozi | 257 |
| 2. | Zahtjevi za dostavu podataka o počinitelju prekršaja | 2 582 |
| 3. | Obavijesti o počinjenom prekršaju | 3 457 |
| 4. | Upozorenja | 2 985 |
| 5. | Izdano naloga za premještanje vozila | 1 348 |
| 6. | Premještena vozila „Paukom“ | - |
| 7. | Razni dopisi (dostava prigovora Prekršajnom sudu, opomene, dostave Presuda strankama, odgovori na razne upite stranaka, zahtjevi MUP-u za izdavanje Uvjerenja o prebivalištu, zahtjevi MUP-u za terenske provjere, nalozi FINA-i za ovrhu i dr.) | 438 |
| 8. | Izdana odobrenja za dostavno mjesto | 19 |

Ukupan novčani iznos izrečenih Obavijesti o počinjenom prekršaju za razdoblje od 1.7.2024- 31.12.2024. godine iznosio je 112.050,00 EUR. Za isti period, ukupno naplaćeni iznos po prometnim prekršajima i obveznim prekršajnim nalozima je 74.116,77 EUR, uz napomenu da se temeljem odredbi Prekršajnog zakona omogućava plaćanje 50% od izrečene novčane kazne, ukoliko se kazna plati u roku od tri dana, te je dio evidentiranih obaveznih prekršajnih naloga uplaćen u umanjenom iznosu od izrečenog istim nalogom temeljem sudskih presuda.

1. **Komunalno redarstvo**

|  |  |  |
| --- | --- | --- |
| **Red. Br.** | **Radnja ili aktivnost** |  |
| 1. | Pokretanje prekršajnog postupka – prekršajni nalozi | 60 |
| 2. | Izrečena novčana kazna po prekršajnim nalozima sa troškovima prekršajnog .postupka | 56.537,85 EUR |
| 3. | Naplaćene novčane kazne po prekršajnim nalozima u periodu od 01.07.-31.12.2024. | 23.142,80 EUR |
| 4. | Izrečeno mandatnih kazni | 79 |
| 5. | Naplaćeno mandatnih kazni ( u eurima ) | 10.484,88 EUR |
| 6. | Sačinjeno zapisnika i službenih bilješki o provedenom komunalnom nadzoru/uviđaji | 295 |
| 7. | Izdanih upozorenja za počinjene prekršaje | 82 |
| 8. | Uviđaji na terenu (po prijavi građana i po službenoj dužnosti ) | 211 |
| 9. | Izdane obavijesti o počinjenom prekršaju– parkiranje registriranog vozila na zelenim površinama | 3 |
| 10. | Obavijesti o uklanjanju neregistriranih vozila | 27 |
| 11. | Uklonjeno neregistriranih vozila sa javne površine-vlasnik | 18 |
| 12. | Uklonjeno neregistriranih vozila sa javne površine (pauk/vučna služba) | 8 |
| 13. | Uviđaji u suradnji sa drugim državnim tijelima(inspekcije) | 2 |
| 14. | Prijave nadležnim službama | 11 |
| 15. | Dopisi razni | 103 |
| 16. | Pokrenuti upravni postupci komunalnog redarstva | 28 |
| 17. | Dovršeni upravni postupci komunalnog redarstva | 10 |

Vezano uz naplaćen novčani iznos po izdanim obaveznim prekršajnim nalozima, valja napomenuti da se izrečena novčana kazna može umanjiti uplatom u iznosu od 2/3 novčane kazne u roku određenim obaveznim prekršajnim nalogom te da je dio evidentiranih obaveznih prekršajnih naloga na koje su stranke pravodobno podnijele prigovor uplaćen u umanjenom iznosu temeljem sudskih presuda.

**ZAKLJUČNO**

Upravni odjel za komunalni sustav je tijekom izvještajnog razdoblja obavio niz administrativnih i stručnih poslova u okviru svoje nadležnosti sukladno postavkama predviđenih Proračunom Grada Poreča – Parenzo za 2024. godinu te važećim propisima i aktima Grada, a sve u uspješnoj suradnji s ostalim Upravnim odjelima Grada.

Uz veliki obim i složenost poslova koji se obavljaju unutar ovog Upravnog odjela za istaknuti je također i svakodnevni terenski rad, rad sa strankama, sudjelovanje u organizacijama raznih manifestacija i priredbi u Gradu, suradnja sa komunalnim poduzećima te stalna izloženost javnosti.

Izvještajno se razdoblje, unatoč gospodarskoj krizi uzrokovanoj pandemijom, može okarakterizirati kao period u kojem su provedene sve važnije aktivnosti i radni zadaci te realizirani prioritetni projekti.

|  |  |
| --- | --- |
|  | **PROČELNIK**  **Marino Poropat, mag.ing.aedif.** |

**IZVJEŠĆE**

**o radu Upravnog odjela za prostorno planiranje i zaštitu okoliša**

**za period od 1.7. do 31.12.2024. godine**

|  |
| --- |
| 1. **OCJENA PROČELNIKA O RADU UPRAVNOG ODJELA** |
| Upravni odjel za prostorno planiranje i zaštitu okoliša u izvještajnom je razdoblju izvršio postavljene zadaće u skladu sa odlukama, aktima i zaključcima Gradskog vijeća i Gradonačelnika Grada Poreča, a temeljem važećih zakona i drugih propisa iz područja prostornog planiranja, graditeljstva, zaštite okoliša i kulturne baštine, te upravljanja i raspolaganja nekretninama.  Najznačajniji programi iz nadležnosti ovog Upravnog odjela u izvještajnom razdoblju su slijedeći :  **- iz oblasti zaštite kulturne baštine**  - priprema i provedba višegodišnjih programa,  **- iz oblasti prostornog planiranja**  - izrada i donošenje prostornih planova,  - priprema drugih dokumenata i programa,  **- iz oblasti zaštite okoliša**  - priprema i provedba programa iz oblasti zaštite okoliša,  **- iz oblasti upravljanja i raspolaganja nekretninama**  - prodaja nekretnina - neizgrađeno građevinsko zemljište i okućnica sukladno važećim prostornim planovima, te ustanovljavanje prava služnosti,  - priprema Plana upravljanja pomorskim dobrom.  Posebno se ističe rad na izradi i donošenju većeg broja prostornih planova i programa.  Pročelnik:  dr.sc. Damir Hrvatin, dipl.ing.arh. |

|  |
| --- |
| 1. **NADLEŽNOST UPRAVNOG ODJELA** |
| U Upravnom Odjelu za prostorno planiranje i zaštitu okoliša obavljaju se poslovi osiguravanja uvjeta za racionalno i učinkovito gospodarenje prostorom Grada Poreča putem pripreme, izrade, provedbe i praćenja prostornih planova, zaštite okoliša, zaštite kulturne baštine, evidencije imovine (GIS), imovinsko-pravnih poslova u vezi s raspolaganjem nekretninama i drugih srodnih poslova. |
| * + *Odluka o ustrojstvu upravnih tijela Grada Poreča, SLG 7/21.* |

|  |
| --- |
| 1. **ORGANIZACIJSKA I FUNKCIONALNA STRUKTURA UPRAVNOG ODJELA** |
| Upravni odjel za prostorno planiranje i zaštitu okoliša organiziran je sukladno važećim aktima Grada Poreča.  Upravni odjel organiziran je sa dvije (2) niže ustrojstvene jedinice :  - Odsjek za prostorno planiranje i urbanizam,  - Odsjek za pripremu izgradnje i zaštitu okoliša.  U Upravnom odjelu poslove obavljaju slijedeći djelatnici :  - dr.sc. Damir Hrvatin, dipl.ing.arh. – Pročelnik,  - Lorena Grubica – Referentica za prostornu dokumentaciju i uredsko poslovanje,  - Jasminka Zrinščak, dipl.ing.građ. – Voditeljica Odsjeka za prostorno planiranje i urbanizam,  - Lea Štifanić, dipl.iur. Voditeljica Odsjeka za pripremu izgradnje i zaštitu okoliša,  - Dolores Benković, dipl.up.pr., Stručna suradnica za pripremu izgradnje.  - Vesna Kordić, dipl.iur., Viša savjetnica za pripremu izgradnje i zaštitu okoliša /na pola radnog vremena/  Pravilnikom o unutarnjem redu Upravnom odjelu sistematizirano je deset (10) radnih mjesta, od kojih nije popunjeno četiri (4) radna mjesta. |
| * + *Odluka o ustrojstvu upravnih tijela Grada Poreča, SLG 7/21.*   + *Pravilnik o unutarnjem redu Upravnih tijela Grada Poreča* |

|  |
| --- |
| 1. **DJELOKRUG RADA UPRAVNOG ODJELA** |
| Upravni odjel, sukladno aktima Grada Poreča, pokriva slijedeće segmente :  - prostorno planiranje i urbanizam,  - geografsko-informacijski sustav,  - zaštita okoliša,  - zaštita kulturne baštine,  - upravljanje i raspolaganje nekretninama,  - pomorsko dobro.  Upravni odjel surađuje sa :  - Ministarstvom prostornog uređenja, graditeljstva i državne imovine,  - Ministarstvom gospodarstva i održivog razvoja,  - Upravnim odjelom za održivi razvoj Istarske županije,  - Zavodom za prostorno uređenje Istarske županije,  Djelatnost Upravnog odjela može se raščlaniti na poslove vezane za :  - rad gradskih tijela (Gradsko vijeće, Gradonačelnik),  - rad stručnih odbora, mjesnih odbora, povjerenstava i dr.,  - druge Upravne odjele Grada Poreča, gradska poduzeća i ustanove,  - komunikaciju sa javnošću i strankama (pravne i fizičke osobe). |
| * + *važeći propisi iz oblasti prostornog planiranja, urbanizma, zaštite okoliša, zaštite kulturne baštine, graditeljstva, geodetsko-katastarske izmjere, upravljanja i raspolaganja nekretninama i dr.*   + *važeći akti Grada Poreča* |

|  |
| --- |
| 1. **GRADSKO VIJEĆE - AKTI IZ NADLEŽNOSTI UPRAVNOG ODJELA** |
| Iz nadležnosti i na prijedlog Upravnog odjela u izvještajnom razdoblju Gradsko vijeće donijelo je slijedeće akte :  - Odluka o ukidanju statusa javnog dobra u općoj uporabi na nekretnini oznake k.č.  4551/5 k.o. Poreč („Sl.glasnik Grada Poreča - Parenzo“, br. 12/24.),  - Odluka o donošenju Izmjena i dopuna Detaljnog plana uređenja “Zone  zdravstvenih objekata” u Poreču („Sl.glasnik Grada Poreča - Parenzo“, br. 13/24.),  - Odluka o donošenju Detaljnog plana uređenja “Zone zdravstvenih objekata” u  Poreču – pročišćeni tekst („Sl.glasnik Grada Poreča - Parenzo“, br. 13/24.),  - Plan upravljanja pomorskim dobrom na području Grada Poreča – Parenzo za razdoblje 2024. – 2028. godine („Sl.glasnik Grada Poreča - Parenzo“, br. 14/24.),  - Odluka o donošenju Izmjena i dopuna Prostornog plana uređenja Grada Poreča  („Sl.glasnik Grada Poreča - Parenzo“, br. 18/24.),  - Odluka o izmjenama i dopunama Odluke o redu na pomorskom dobru („Sl.glasnik  Grada Poreča - Parenzo“, br. 18/24.),  - Odluka o ukidanju statusa javnog dobra u općoj uporabi na nekretnini oznake k.č.  4103/39 k.o. Poreč („Sl.glasnik Grada Poreča - Parenzo“, br. 18/24.),  - Odluka o donošenju Prostornog plana uređenja Grada Poreča – pročišćeni tekst  („Sl.glasnik Grada Poreča - Parenzo“, br. 19/24.),  - Odluka o davanju mišljenja u postupku utvrđivanja interesa Republike Hrvatske  – Eksploatacijsko polje tehničkog-građevnog kamena „Grota“ („Sl.glasnik Grada  Poreča - Parenzo“, br. 21/24.),  - Odluka o davanju mišljenja u postupku utvrđivanja interesa Republike Hrvatske  – Eksploatacijsko polje tehničkog-građevnog kamena „Vršine“ („Sl.glasnik Grada  Poreča - Parenzo“, br. 21/24.), |
| * + *akti koje je donijelo Gradsko vijeće objavljeni su u "Službenom glasniku Grada Poreča-Parenzo“.* |

|  |
| --- |
| 1. **GRADONAČELNIK - AKTI IZ NADLEŽNOSTI UPRAVNOG ODJELA** |
| Iz nadležnosti i na prijedlog Upravnog odjela u izvještajnom razdoblju Gradonačelnik je razmatrao i donio sljedeće :  **- iz oblasti prostornog planiranja**  - konačni prijedlog prostornog plana,  - Zaključak o utvrđivanju Konačnog prijedloga Odluke o donošenju Izmjena i  dopuna Detaljnog plana uređenja “Zone zdravstvenih objekata” u Poreču i  Prijedloga Odluke o donošenju Detaljnog plana uređenja “Zone zdravstvenih  objekata” u Poreču  - Zaključak o utvrđivanju Konačnog prijedloga Odluke o donošenju Izmjena i  dopuna Prostornog plana uređenja Grada Poreča i Prijedloga Odluke o donošenju  Prostornog plana uređenja Grada Poreča – pročišćeni tekst,  **- iz oblasti zaštite okoliša**  - Zaključak o utvrđivanju Plana upravljanja pomorskim dobrom na području Grada  Poreča – Parenzo za razdoblje 2024. – 2028. godine,  - Zaključak o utvrđivanju Prijedloga Odluke o izmjenama i dopunama Odluke o  redu na pomorskom dobru,  - Zaključak o utvrđivanju Prijedloga Odluke o davanju mišljenja u postupku  utvrđivanja interesa Republike Hrvatske – Eksploatacijsko polje tehničkog-  građevnog kamena „Grota“,  - Zaključak o utvrđivanju Prijedloga Odluke o davanju mišljenja u postupku  utvrđivanja interesa Republike Hrvatske – Eksploatacijsko polje tehničkog-  građevnog kamena „Vršine“,  **- iz oblasti upravljanja i raspolaganja nekretninama**  - konačni prijedlozi akata radi upućivanja Gradskom vijeću na razmatranje i  donošenje  - prijedlozi odluka o raspolaganju nekretninama manje vrijednosti |
| * + *akti kojih je Gradonačelnik Predlagatelj upućeni su Gradskom vijeću na donošenje*   + *akti kojih je Gradonačelnik Donositelj objavljeni su u "Službenom glasniku Grada Poreča – Parenzo“.* |

|  |  |  |  |
| --- | --- | --- | --- |
| 1. **REALIZACIJA POSTAVLJENIH CILJEVA** | | | |
| CILJ | | OCJENA POSTGNUĆA | OBRAZLOŽENJE |
| **A - OPĆI CILJEVI** | | | |
| A.1. | Provedba Programa rada Odjela | - izvršenje u skladu s postavljenim zahtjevima | - program rada proveden sukladno zaključcima gradskih tijela (Gradsko vijeće, Gradonačelnik) i veličinama određenim Proračunom Grada Poreča, |
| A.2. | Suradnja sa drugim Upravnim odjelima, poduzećima i ustanovama | - izvršenje u skladu s postavljenim zahtjevima | - interdisciplinarni pristup na provedbi Programa Grada Poreča |
| A.3. | Rad stručnih i radnih tijela | - izvršenje u skladu s postavljenim zahtjevima | - Upravni odjel izvršavao je poslove iz svoje nadležnosti u pripremi rada stručnih i radnih tijela, |
| A.4. | Komunikacija s javnošću - rad sa strankama | - izvršenje u skladu s postavljenim zahtjevima | - značajan dio radnog vremena Upravni odjel provodi u radu sa strankama radi rješavanja zahtjeva, davanja objašnjenja, uputa i drugih informacija, |
| A.5. | Komunikacija s javnošću - Internet | - izvršenje u skladu s postavljenim zahtjevima | - Internet - www. porec.hr – prostorno.planiranje@porec.hrUpravni odjel za prostorno planiranje i zaštitu okoliša |

|  |  |  |  |
| --- | --- | --- | --- |
| **B - POSEBNI CILJEVI** | | | |
| B.1. | Zaštita kulturne baštine | - kontinuirano | - poslovi zaštite i obnove kulturne baštine,  - izvedba radova na rekonstrukcijama i restauracijama,  - pripremni radovi (istraživanja, projektiranja i dr.),  - Program zaštite i obnove kulturnih dobara |
| B.2. | Prostorno planiranje | - kontinuirano | - izrada Izmjena i dopuna Generalnog urbanističkog plana grada Poreča  - izrada i donošenje prostornih planova /urbanistički planovi uređenja/  - izrada drugih planova i programa za dugoročne razvojne programe Grada Poreča,  - tekući poslovi |
| B.3. | Zaštita okoliša | - kontinuirano | - Program „Energetski gradovi“,  - Program poticanja energetske učinkovitosti (Moj Poreč bez azbesta),  - Plava zastava za gradske plaže,  - ispitivanje kvalitete mora,  - tekući poslovi |
| B.4. | Upravljanje i raspolaganje nekretninama | - kontinuirano | - imovinsko-pravni poslovi odnose na prodaju, kupnju, zamjenu i ostalo raspolaganje i upravljanje gradskim nekretninama, ustanovljenje prava služnosti, razvrgavanje suvlasništva, prijenos prava vlasništva na Grad Poreč-Parenzo, radi formiranja javnih prometnih površina, sukladno važećoj prostorno-planskoj dokumentaciji. |
| B.5. | Pomorsko dobro | - kontinuirano | - poslovi izrade i provedbe Plana upravljanja pomorskim dobrom  - poslovi izdavanja dozvola za obavljanje djelatnosti na pomorskom dobru i ostali tekući poslovi. |

|  |  |  |  |
| --- | --- | --- | --- |
| 1. **ADMINISTRATIVNI POKAZATELJI** | | | |
| **8. 1. ZAPRIMLJENI PREDMETI – U IZVJEŠTAJNOM RAZDOBLJU** | | | |
| Područje | | Broj predmeta | |
| Prostorno planiranje i urbanizam | | **48** | |
| Priprema izgradnje /upravljanje nekretninama/ | | **197** | |
| **UKUPNO :** | | **245** | |
| **8. 2. RIJEŠENI PREDMETI** | | | |
| Prostorno planiranje i urbanizam | | **37** | **77 %** |
| Priprema izgradnje /upravljanje nekretninama/ | | **141** | **72 %** |
| **UKUPNO :** | | **178** | **73 %** |
| **NAPOMENA :** | - u izvještajnom su razdoblju rješavani predmeti i iz ranijih godina koji nisu sadržani u ovoj statistici. | | |

|  |  |  |  |  |
| --- | --- | --- | --- | --- |
| 1. **REALIZACIJA NEPOSREDNIH ZADATAKA/ OCJENA PROVEDENIH PLANIRANIH AKTIVNOSTI** | | | | |
| ZADATAK | | | STUPANJ REALIZIRANOSTI | OBRAZLOŽENJE |
| **A - ZAŠTITA KULTURNE BAŠTINE** | | | | |
| A | A.1. | Katedralni kompleks Eufrazijana | kontinuirano | - održavanje |
| A.2. | Katedralni kompleks Eufrazijana | u pripremi | - participacija Grada u višegodišnjem Programu |
| A.3. | Program zaštite i obnove kulturnih dobara Grada Poreča – Parenzo | kontinuirano | - proveden javni Natječaj |
| ZADATAK | | | STUPANJ REALIZIRANOSTI | OBRAZLOŽENJE |
| **B - PROSTORNO PLANIRANJE – PROSTORNI PLANOVI** | | | | |
| B | B.1. | Prostorni plan uređenja Grada Poreča – izmjene i dopune | izvršeno | - Izmjene i dopune Plana donijete su na Gradskom vijeću |
| B.2. | DPU Zone zdravstvenih objekata u Poreču – izmjene i dopune | izvršeno | - Izmjene i dopune Plana donijete su na Gradskom vijeću |
| B.3. | Generalni urbanistički plan grada Poreča – izmjene i dopune | u tijeku | - Plan u izradi – Konačni prijedlog Izmjena i dopuna Plana – u tijeku ishodovanje suglasnosti |
| B.4. | UPU Plava laguna - Galijot | u tijeku | - Plan u izradi – provedena javna rasprava o prijedlogu Plana |
| B.5. | UPU dijela Gradske rive | u tijeku | - Plan u izradi – priprema Prijedloga za ponovnu javnu raspravu |
| B.6. | DPU Gradsko kupalište | u tijeku | - procedura stavljanja dijela Plana van primjene – provedena javna rasprava |
| **B - PROSTORNO PLANIRANJE – PROGRAMI** | | | | |
| B | B.1. | Peškera | u tijeku | - Studija prostora – koncepcija oblikovanja i uređenja područja – nakon provedene stručne i javne rasprave, u obradi su prijedlozi i primjedbe |
| B.2. | Dječji vrtić Nova Vas | u tijeku | – izgradnja građevine u tijeku |
| ZADATAK | | | STUPANJ REALIZIRANOSTI | OBRAZLOŽENJE |
| **C – ZAŠTITA OKOLIŠA** | | | | |
| C | C.1. | Plava zastava | izvršeno | - Program za 2024. godinu u suradnji sa udrugom „Lijepa naša“ i Hrvatskim Povjerenstvom za Plavu zastavu proveden |
| C.2. | Analiza mora | izvršeno | - Program za 2024. godinu u suradnji sa Zavodom za javno zdravstvo Istarske županije proveden |
| C.3. | Čišćenje podmorja | izvršeno | - Programa za 2024. godinu u suradnji sa Klubom podvodnih aktivnosti Poreč proveden |
| C.4. | Program „Moj Poreč bez azbesta“ | izvršeno | - Natječaj za 2024. godinu proveden |
| ZADATAK | | | STUPANJ REALIZIRANOSTI | OBRAZLOŽENJE |
| **D – UPRAVLJANJE I RASPOLAGANJE NEKRETNINAMA** | | | | |
| D | D.1. | Pribavljanje nekretnina u vlasništvo Grada Poreča | kontinuirano | - zaprimanje zahtjeva za rješavanje imovinsko pravnih odnosa radi pribavljanja nekretnina u vlasništvo Grada Poreča za potrebe realizacije gradskih projekata i investicija. |
| D.2. | Prodaja nekretnina kao neizgrađeno građevinsko zemljište | kontinuirano | - provedba postupaka prodaje neizgrađenih građevinskih zemljišta sukladno prostornim planovima. |
| D.3. | Prodaja nekretnina za formiranje okućnica | kontinuirano | - provedba postupaka prodaje zemljšta radi formiranja okućnica sukladno prostornim planovima. |
| D.4. | Ustanovljenje prava služnosti | kontinuirano | - rješavanje zahtjeve za osnivanje prava služnosti za potrebe izgradnje komunalne infrastrukture. |
| D.5. | Razvrgnuća suvlasništva | kontinuirano | - po provedbi parcelacijskih elaborata sklapaju se ugovori o razvrgnuću suvlasničke zajednice. |
| D.6. | Prijenos vlasništva na nekretninama u vlasništvo Grada Poreča-Parenzo, radi formiranja javnih prometnih površina | kontinuirano | Po zahtjevima stranaka i uvidom u odgovarajuću prostorno-plansku dokumentaciju, preuzete su nekretnine na dar, sklapanjem ugovora o darovanju nekretnina. |
| D.7. | Ostalo | kontinuirano | Ostalo (priprema građevinskog zemljišta, uvid u dokumentaciju, uknjižba na Grad i dr.) |
| **E – POMORSKO DOBRO** | | | | |
| E | E.1. | Plan upravljanja pomorskim dobrom | izvršeno | - Plan upravljanja za razdoblje 2024. – 2028. Godinu donijet na Gradskom vijeću |

|  |
| --- |
| 1. **ZAKLJUČAK/REZIME** |
| Tijekom izvještajnog razdoblja srpanj 2024. – prosinac 2024. godine Upravni odjel za prostorno planiranje i zaštitu okoliša obavljao je stručne i administrativne poslove u okviru svoje nadležnosti, sukladno važećim propisima i aktima Grada Poreča, temeljem koordinacije Gradonačelnika i suradnje sa drugim Upravnim odjelima Grada Poreča.  Osnovne zadaće iz nadležnosti Upravnog odjela u narednom razdoblju su :  - priprema i provedba Programa sukladno zaključcima gradskih tijela Grada Poreča,  - provedba osnovnih ciljeva iz oblasti zaštite kulturne baštine,  - nastavak rada na izradi prostornih planova, projekata i programa, s naglaskom na izradu i postupak donošenja Izmjena i dopuna Generalnog urbanističkog plana grada Poreča,  - provedba osnovnih ciljeva iz oblasti zaštite okoliša,  - ustrojavanje geografsko-informacijskog sustava sa evidencijom gradske imovine u svrhu upravljanja imovinom,  - daljnja izgradnja kvalitetne komunikacije s javnošću (rad sa strankama, Internet).    **Pročelnik:**  **dr.sc. Damir Hrvatin, dipl.ing.arh.** |

**IZVJEŠĆE**

**o radu Upravnog odjela za prostorno uređenje i gradnju**

**za period od 1.7. do 31.12.2024. godine**

|  |
| --- |
| **OCJENA O RADU UPRAVNOG ODJELA** |
| Ocjena o radu Upravnog odjela za prostorno uređenje i gradnju u izvještajnom razdoblju od 01.07.2024.g. do 31.12.2024.g. donosi se temeljem podataka o broju zaprimljenih i riješenih predmeta, poštivanju rokova za izdavanje akata odnosno broju dana od dana urednog zahtjeva.  **U ovom izvještajnom razdoblju zaprimljeno je ukupno 871 novih zahtjeva. Iz prethodnih izvještajnih razdoblja prenosi se 405 neriješenih zahtjeva što s novo zaprimljenim čini ukupno 1276 zahtjeva. U ovom izvještajnom razdoblju riješeno je ukupno 811 zahtjeva odnosno 63,56%, dok se 465 neriješenih zahtjeva prenosi u slijedeće izvještajno razdoblje.**  Stanje predmeta upravnog postupka izdavanja rješenja o izvedenom stanju na dan 31.12.2024.:  od ukupnog broja zaprimljenih zahtjeva 4708, u radu je 39 zahtjeva.  Dinamika rješavanja i obrade predmeta neupravnog postupka je unutar zakonom propisanog roka od 15 dana, dok za uredne zahtjeve upravnog postupka taj rok iznosi 30 i više dana. Zahtjevi koji se prenose u slijedeće izvještajno razdoblje uglavnom su upravni postupci, uredni u postupku, neuredni pod zaključkom za dopunu i dio zahtjeva zaprimljeni pred kraj izvještajnog razdoblja.  Putem informacijskog sustava Ministarstva prostornoga uređenja, graditeljstva i državne imovine eDozvola koji je namijenjen izdavanju akata tj. vođenju postupaka temeljem Zakona o prostornom uređenju i Zakona o gradnji moguće je podnijeti sve vrste zahtjeva iz nadležnosti upravnog odjela. Najnovija nadogradnja sustava odnosi se na digitalno vođenje procesa građenja - eGrađevinski dnevnik, u primjeni od 1. siječnja 2023. godine prema kojem građevinski sektor prelazi na nova pravila rada, naime, gradilišta se digitaliziraju, a za sve sudionike uvodi navedena platforma.    **Zaprimljeni zahtjevi rješavaju se po redoslijedu zaprimanja. S obzirom na konstantno veliki broj zaprimljenih zahtjeva a manji broj zaposlenih u ovom izvještajnom razdoblju, uredni zahtjevi u ovom izvještajnom razdoblju, 155/23, riješeni su u nešto dužem roku od zakonom propisanom, čime je djelomično zadovoljena učinkovitost i ekonomičnost rada upravnog odjela. U odlučivanju povodom zahtjeva stranaka postupa se po načelu zakonitosti, razmjernosti u zaštiti prava stranaka i javnog interesa, kao i drugim propisanim načelima upravnog postupka, s osobitom pažnjom da neukost stranke nema za posljedicu neostvarivanje njezina prava koja joj po zakonu pripadaju.** |

|  |
| --- |
| **NADLEŽNOST I OPSEG POSLOVA** |
| Djelokrug poslova Upravnog odjela za prostorno uređenje i gradnju je vođenje upravnih i neupravnih postupaka u svrhu izdavanja akata temeljem propisa iz područja gradnje i prostornog uređenja:   * Zakon o gradnji („Narodne novine“ broj [153/13](http://narodne-novine.nn.hr/clanci/sluzbeni/2013_12_153_3221.html)., [20/17](http://narodne-novine.nn.hr/clanci/sluzbeni/2017_03_20_456.html)., 39/19, 125/19) * Zakon o postupanju s nezakonito izgrađenim zgradama („Narodne novine“ broj [86/12](http://narodne-novine.nn.hr/clanci/sluzbeni/2012_07_86_1963.html)., [143/13](http://narodne-novine.nn.hr/clanci/sluzbeni/2013_12_143_3070.html)., [65/17](http://narodne-novine.nn.hr/clanci/sluzbeni/2017_07_65_1495.html)., 14/19) * Pravilnik o jednostavnim i drugim građevinama i radovima („Narodne novine“ broj 112/17 – na snazi od 25.11.2017. godine, 34/18, 36/19, 98/19, 31/20, 74/22, 155823, 81/24) * Pravilnik o tehničkom pregledu građevine („Narodne novine“ broj 46/18, 98/19) * Zakon o prostornom uređenju („Narodne novine“ broj 153/13, 65/17, 39/19, 98/19, 67/23) * Zakon o vlasništvu i drugim stvarnim pravima (“Narodne novine” br. 91/96, 68/98, 137/99, 22/00, 73/00, 114/01, 141/06, 79/06, 141/06, 146/08, 38/09, 153/09, 143/12, 152/14, 81/15-pročišćeni tekst) * Uredbe i drugi podzakonski propisi iz područja prostornog uređenja i gradnje (prema popisu sa službenih stranica Ministarstva graditeljstva i prostornog uređenja) * Posebni propisi koji se primjenjuju ovisno o vrsti građevine koja je predmetom upravnih / neupravnih postupaka u nadležnosti ovog upravnog tijela   **Akti u nadležnosti upravnog odjela:**   * Građevinska dozvola za koju se prethodno ne izdaje lokacijska dozvola i građevinska dozvola za koju se prethodno izdaje lokacijska dozvola; Izmjena i dopuna građevinske dozvole; Izmjena i dopuna građevinske dozvole u pogledu promjene investitora; Poništenje/ukidanje građevinske dozvole; Produljenje važenja građevinske dozvole * Lokacijska dozvola; Izmjena i dopuna lokacijske dozvole; Produljenje važenja lokacijske dozvole; Poništenje/ukidanje lokacijske dozvole * Rješenje o utvrđivanju građevne čestice, * Dozvola za promjenu namjene i uporabu građevine, * Lokacijska informacija, obavijest o posebnim uvjetima, obavijest o uvjetima za izradu glavnog projekta, * Potvrda parcelacijskog elaborata, * Uvjerenje o statusu nekretnine * Uporabna dozvola * Uporabna dozvola za određene građevina (za građevine izgrađene do 15.02.1968., za građevine izgrađene na temelju akta izdanog do 01.10.2007. i ostale iz poglavlja 11.2. Zakona o gradnji) * Prijava početka građenja; Prijava početka uklanjanja; Prijava početka pokusnog rada * Odbacivanje / odbijanje neupravnog postupka * Potvrda o samostalnim uporabnim cjelinama * Razna očitovanja temeljem upita građana i pravnih subjekata iz nadležnosti upravnog odjela, * Opći akti i mišljenja iz područja prostornog uređenja i gradnje; izdavanje ovjerenih preslika akata iz područja gradnje i prostornog uređenja * Rješenje o izvedenom stanju |

|  |
| --- |
| **ORGANIZACIJSKA STRUKTURA UPRAVNOG ODJELA** |
| U upravnom odjelu za prostorno uređenje i gradnju sistematizirano je šest radnih mjesta od kojih je popunjeno četiri na dan 31.12.2024. godine:   1. Pročelnica p.o.: Teresa Marion dipl.ing.građ. 2. Viši savjetnik za prostorno uređenje i gradnju: Mirjana Tošić Sloković, dipl.iur. 3. Savjetnik za prostorno uređenje i gradnju: Željko Vadnjak, dipl.ing.građ. 4. Viši stručni suradnik za prostorno uređenje i gradnju: Stefani Jelenić mag.ing.aedif. |

|  |
| --- |
| **4. ADMINISTRATIVNI POKAZATELJI** |
| UPRAVNI I NEUPRAVNI PREDMETI   |  |  |  |  |  |  | | --- | --- | --- | --- | --- | --- | | Prijenos iz prethodnog  izvještajnog  razdoblja  (eDozvola) | Zaprimljeni  u izvještajnom  razdoblju  (eDozvola) | Neriješeni zahtjevi rješenja o izvedenom stanju | **Ukupno**  **(1+2)** | Broj  izdanih akata  (eDozvola) | Prijenos u slijedeće izvještajno razdoblje  (4 - 5) | | 1 | 2 | 3 | **4** | 5 | 6 | | **405** | **871** | **39** | **1276** | **811** | **465** | |

**PROČELNICA P.O.**

**Teresa Marion, dipl. ing. građ.**

|  |
| --- |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ - PARENZO**  **CITTÀ DI POREČ - PARENZO**  **Gradsko vijeće** |
| **KLASA:** | |
| **URBROJ :** | |
| **Poreč-Parenzo,** | |

Na temelju članka 41. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24) Gradsko vijeće Grada Poreča-Parenzo je, na sjednici održanoj ................ 2025. godine, donijelo je sljedeću

**ODLUKU**

**o prihvaćanju Izvješća Gradonačelnika o radu**

**za razdoblje srpanj - prosinac 2024. godine**

**Članak 1.**

Prihvaća se Izvješće Gradonačelnika Grada Poreča-Parenzo o radu za razdoblje srpanj – prosinac 2024. godine.

**Članak 2.**

Ova Odluka stupa na snagu osmog dana od dana objave u „Službenom glasniku Grada Poreča-Parenzo“.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI:**

1. Gradonačelnik, ovdje,
2. Pismohrana, ovdje.